Masa Depan Industri Teater Negara “Kabur“

Seni teater merupakan satu seni yang rumit dan sukar. Teater menggabungkan beberapa cabang kesenian seperti tarian, nyanyian, lakonan dan muzik seni visual. Beberapa aspek penting diperlukan untuk menghasilkan satu pementasan teater yang bagus. Kemahiran penulisan kreatif diperlukan dalam teater untuk menghasilkan jalan cerita dan dialog yang menarik dan memberi kesan kepada penonton. Seni teater juga menggabungkan seni pengarahan, seni rekaan dan seni pertukangan dalam menghasilkan satu pementasan teater yang menetapi jalan cerita. Teater atau pementasan tradisional Melayu di Malaysia merupakan salah satu simbol budaya Melayu yang menjadi tarikan masyarakat kepada seni pementasan.

Pementasan teater Ola Bola the Musical telah diiktiraf oleh Tun Dr. Mahathir sebagai pementasan terbaik yang pernah dipentaskan. Teater tersebut merupakan naskah arahan Datin Dri Tiara Jacquelina telah disifatkan sebagai karja yang lebih baik daripada pementasan Miss Saigon iaitu sebuah pementasan yang paling berjaya di Broadway. Selain itu, pementasan teater Puteri Gunung Ledang juga merupakan antara karya yang terbaik. Teater yang dipentaskan pada Februari 2006 itu dibarisi dengan pelakon handalan, seperti Datin Sri Tiara Jacquelina, Stephen Rahman-Hughes, Adlin Aman Ramli, AC Mizal, dan ramai lagi bakat tanah air. Karya ini dihasilkan oleh gabungan mantab pengarah Zahim Albakri dan pengarah muzik Roslan Aziz memberi efek menarik kepada hasil pementasan.

Industri teater di Malaysia tidaklah berkembang pesat seperti teater di Broadway dan London di Amerika Syarikat berikutan beberapa kekangan yang dihadapi oleh penggiat seni tanah air. Kekurangan ini dapat dilihat apabila promosi yang dilakukan berkaitan dengan pementasan teater kurang mendapat sambutan umum. Dewan bahasa dan Pustaka serta Jabatan Kesenian dan Kebudayaan Negara akan mengadakan festival teater setiap tahun. Pada tahun 2021, featival teater tidak diadakan akibat pandemik dan mungkin tahun-tahun akan datang juga menerima nasib yang sama. Selain itu, industri teater juga berdepan masalah berkaitan dengan politik apabila pihak kerajaan tidak mengiktiraf teater sebagai satu industri di negara ini sedangkan di negara-negara jiran, industri teater dilihat sebagai sesuatu yang simbolik kepada budaya masing-masing. Oleh sebab kerajaan tidak mengiktiraf teater, tiada pihak berwajib yang bertanggungjawab memantau masalah yang dihadapi oleh penggiat seni teater. Mereka seolah-olah dianaktirikan apabila pihak kementerian hanya menentingkan sektor pelancongan, sedangkan teater juga berupaya menjadi penarik kepada sektor pelancongan negara.

Dalam menempuh zaman yang serba moden yang semakin berkembang maju, kemunculan media elektronik dan panggung wayang yang banyak dibuka bak cendawan tumbuh selepas hujan telah mencantas perkembangan industri teater. Media elektronik seperti telefon pintar dan sebagainya dan panggung wayang yang menggunakan teknologi yang canggih menawarkan kualiti gambar yang memuaskan dan menarik masyarakat. Dibandingkan dengan pementasan teater yang dimainkan dan memerlukan imaginasi penonton untuk mentafsir jalan cerita dilihat agak sukar untuk menjadi tarikan pada masa kini. Namun begitu, boleh juga untuk diselitkan unsur teknologi seperti sistem bunyi  atau sistem lampu namun ianya memerlukan kos perbelanjaan yang tinggi yang dilihat agak sukar untuk dilaksanakan.

Isu kekurangan infrastruktur juga menjadi penyumbang kepada kesukaran industri teater untuk berkembang. Dahulunya, teater berkembang pesat dan seringkali dimainkan di dewan-dewan pementasan seperti Panggung Drama di bangunan Dewan Bandaraya Kuala Lumpur. Akibat daripada pandemik yang melanda, banyak pementasan ditangguhkan berikutan Perintah Kawalan Pergerakan yang dikeluarkan oleh pihak kerajaan yang melarang sebarang aktiviti berbentuk perhimpunan. Oleh itu, dewan tersebut tidak dapat digunakan untuk pementasan.

Kompleks Budaya Negara dahulunya menjadi tempat latihan dan pementasan teater tetapi telah dijadikan ASWARA. Selain itu, banyak pusat latihan terpaksa ditutup akibat daripada desakan industri yang kurang menerima sokongan pihak atasan dan penonton. Jabatan Kesenian dan Kebudayaan Negara menyediakan panggung untuk penggiat teater, tetapi banyak kekurangan pada panggung tersebut seperti prasarana yang tidak lengkap. Panggung tersebut tidak mempunyai kemudahan kalis bunyi, bunyi bising dari luar akan mengganggu latihan dan pementasan berlangsung. Selain pencemaran bunyi, masalah kesesakan lalu lintas juga membuatkan panggung tersebut tidak sesuai untuk digunakan kerana mempunyai masalah tempat letak kereta. Istana Budaya merupakan lokasi strategik yang mempunyai prasarana yang lengkap dan selesa tetapi memerlukan kos yang tinggi untuk menyewa. Jarang sekali penonton ingin mengeluarkan ratusan ringgit untuk tiket pementasan teater. Oleh hal yang demikian, agak sukar penggiat seni untuk mendapatkan tempat di Istana Budaya pada masa sekarang.

Teater melayu sering dikaitkan dengan persembahan yang berunsurkan bangsawan berlatarbelakangkan zaman dahulu kala yang menerapkan elemen peredaran masa. Teater yang dipentaskan juga menyelitkan budaya opera iaitu dengan selingan nyanyian dan tarian untuk menjadikan sesuatu persembahan itu menarik. Persembahan begitu semestinya menarik tetapi jika selalu dipentaskan plot yang sama maka penonton akan mula berasa bosan kerana sudah dapat menjangka pengakhiran. Selain itu, pada zaman dahulu, teater dijadikan sebagai hiburan di masa lapang dan juga sebagai alat perubahan sosial dan menerapkan propaganda semasa zaman Jepun. Jika dibandingkan dengan zaman sekarang, naskah karya yang leboh mementingkan plot yang terlalu biasa seperti percintaan antara dua darjat dan sebagainya. Hal ini juga membuatkan penonton semakin lama semakin tidak tertarik akan teater dan lebih menggemari karya lain.

Industri teater mempunyai stigma yang negatif dalam kalangan segelintir masyarakat. Ada yang mengatakan bahawa dengan menceburi bidang seni, susah hendak “cari makan“ kerana pendapatan yang tidak menentu. Teater juga dicap sebagai sesuatu kerjaya yang tidak dapat menjamin masa hadapan. Perkara ini berbeza dengan industri seni pementasan di luar negara yang rata-rata penggiat seni di sana mempunyai peluang yang luas, bahkan dijadikan sebagai kerjaya seumur hidup. Hal ini terjadi kerana sokongan daripada masyarakat terhadap industri tersebut.

Walaupun industri teater berdepan pelbagai cabaran, masih ada penggiat seni teater yang gah di Malaysia, seperti Nam Ron, Jit Murad, Ahmad Yatim, Roslina Khir dan ramai lagi. Industri teater ini boleh berkembang maju sekiranya masyarakat dan kerajaan memberikan sokongan penuh terhadap mereka yang terlibat. Dengan sokongan yang diberikan dapat memenuhi keperluan, sekali gus dapat mengembangkan industri seni hiburan tanah air dengan penghasilan karya agung berkualiti.


Keunikan Nyanyian Etnik Rungus

Untuk mendapatkan maklumat terkini, ikuti kami melalui Telegram

Kota Kinabalu –  Dewan Bahasa dan Pustaka Cawangan Sabah telah menganjurkan program Kearifan Tempatan Sabah: Nyanyian Etnik Rungus yang diadakan pada 26 Ogos 2021. Tajuk siri syarahan pada kali ini ialah “Kearifan Tempatan Sabah: Nyanyian Etnik Rungus”. Program tersebut diadakan secara atas talian di Facebook DBP.

Tujuan program tersebut diadakan adalah untuk memberikan pendedahan dan pengetahuan tentang adat dan nyanyian yang diamalkan oleh masyarakat Rungus kepada orang awam. Program tersebut menampilkan seorang ahli panel iaitu Dr. Raymond Majumah. Program itu disertai oleh ahli akademik dari dalam dan luar negara.

Pada peringkat pertama perbincangan, Dr. Raymond Majumah menerangkan tentang sejarah masyarakat Rungus di Malaysia. Beliau menyatakan bahawa etnik Rungus banyak mendiami di bahagian utara Sabah terutama di Kawasan Kudat. Kota Marudu dan Pitas. Etnik Rungus dikategorikan sebagai salah satu daripada 40 etnik Kadazan Dusun oleh Persatuan Kebudayaan Kadazan Dusun kerana terdapat banyak persamaan dari segi kebudayaan. Beliau menerangkan dengan terperinci tentang ciri-ciri nyanyian etnik Rungus.

Antara ciri-ciri nyanyian etnik Rungus ialah penggunaan padanan dalam nyanyian, menggunakan dua lapis ungkapan bahasa untuk maksud yang sama semasa nyanyian, banyak menggunakan istilah rinait dan alam kayangan, menggunakan unsur sumber alam seperti haiwan dan tumbuhan sebagai alat atau bahan kiasan dan tidak menggunakan iringan muzik. Contoh jenis lagu nyanyian Rungus ialah dhihohoi, ondi, sovolhi, rogima, lhumpatiw, suringgat, linsanon, sulangu, koligis, tonggipang, pasak badjong, antabhang, dan kalawot.  Adat itu seharusnya dipelihara oleh masyarakat kerana mempunyai kebaikan yang tersendiri.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan untuk memberikan pendedahan dan ilmu kepada masyarakat.


Pantun Kembali Menjadi Siulan Masyarakat

Apa guna berkain batik,
Kalau tidak memakai capal;
Apalah guna berbini cantik,
Kalau tak pandai menumbuk sambal.

Pantun klasik di atas telah dikongsikan lebih daripada 8000 kali, mendapat lebih daripada 4000 komen dan mendapat 26 000 tanda suka sejak dimuat naik di laman Facebook Dewan Bahasa dan Pustaka (DBP) pada 15 Oktober 2020. Pantun empat kerat tersebut tular dan mendapat pelbagai reaksi daripada masyarakat tanpa mengenal usia. Bukan sahaja masyarakat awam, serangkap pantun itu juga menarik perhatian Ahli Dewan Undangan Negeri (ADUN) Seri Petaling, Pulau Pinang, Syerleena Abdul Rashid apabila menyifatkan pantun itu bersifat “misogyny”, iaitu berpandangan jelik terhadap wanita yang sangat memualkan dalam Twitter miliknya.

Selain beliau, kebanyakan masyarakat terutamanya kaum wanita turut mengecam dan menyindir pantun tersebut kerana mereka beranggapan bahawa pantun tersebut seolah-olah merendahkan martabat wanita sedangkan pantun merupakan sastera lisan yang penuh dengan simboliknya dalam menyampaikan sesuatu maksud.

Pantun Melayu telah pun wujud sejak 800 tahun yang lampau hasil kajian yang dijalankan oleh Profesor Diraja Ungku Aziz. Menurut Kamus Dewan Edisi Keempat, pantun didefinisikan sebagai sejenis puisi lama yang biasanya terdiri daripada empat baris dalam tiap rangkap, iaitu dua baris pertama merupakan pembayang dan selainnya mengandungi maksud. Menurut Pendeta Za‘ba, pantun ialah nama karangan berangkap yang terbahagi kepada dua, iaitu bahagian pertamanya membayangkan maksud dengan isyarat bunyi dan bahagian keduanya mengandungi maksud itu serta berjodoh bunyinya dengan bahagian yang pertama tadi.

Menurut A.H Edrus dalam buku yang dikarang oleh Amat Juhari Moain yang bertajuk Pemilihan Kata dalam Pantun Melayu, pantun ialah karangan berangkap yang betul-betul hak atau kepunyaan orang Melayu. Hal ini demikian kerana pantun merupakan satu bentuk manifestasi masyarakat Melayu untuk mencurahkan hasrat hati, pandangan, nasihat, pengajaran dan sindiran antara satu sama lain. Bahkan, menurut penceramah yang juga Naib Presiden Persatuan Kesedaran dan Sokongan Penyakit Mental, Ustaz Mohd Noor Derus, salah satu kunci untuk tadabur al-Quran ialah masyarakat perlu lebih dekat dengan sastera Melayu seperti pantun dan syair.

DBP sebagai badan kerajaan yang dipertanggungjawabkan untuk memartabatkan bahasa kebangsaan di negara kita acap kali mengadakan pertandingan mencipta pantun. Namun begitu, sambutannya sekadar dalam lingkungan masyarakat yang sememangnya gemar membaca dan mengikuti laman rasmi Facebook (FB) DBP sahaja. Walau bagaimanapun, sejak tahun ini, usaha untuk memuat naik pantun klasik dan peribahasa Melayu secara berkala dilihat mampu menghidupkan kembali budaya berpantun dalam kehidupan seharian masyarakat kita.

Buktinya, dalam hantaran yang dimuat naik di FB DBP, pelbagai rangkap pantun dicipta oleh pengikut FB itu bagi membalas pantun yang dimuat naik oleh pihak DBP. Hal ini membuktikan seni berpantun masih wujud dalam diri masyarakat Malaysia walaupun tidaklah sebaik penciptaan pantun terdahulu yang penuh dengan mesejnya yang tersurat. Pantun masih lagi mempunyai tarikan dan keunikannya yang tersendiri walaupun kita kini berada di dunia berteknologi. Bak kata pepatah, “Tak lekang dek panas tak lapuk dek hujan”. Gara-gara serangkap pantun yang tular tersebut, aplikasi perniagaan dalam talian yang terkenal di negara kita, iaitu Shopee, turut menggunakan pantun dalam mempromosikan barangannya, iaitu pengisar elektrik. Pantun empat kerat tersebut berbunyi seperti yang berikut:

Apa guna berkain batik,
Kalau tidak memakai capal;
Kan dah ada pengisar elektrik,
Kalau hendak menumbuk sambal.

Serangkap pantun klasik yang tular tersebut bukan sahaja menjadi polemik apabila pentafsiran yang menyentuh persoalan gender dikaitkan, bahkan didakwa mengandungi makna erotis. Hal ini demikian apabila muncul ciapan oleh seseorang di Twitter, yang menyatakan bahawa frasa “menumbuk sambal” ditafsirkan sebagai hubungan intim dalam rumah tangga hingga ada dalam kalangan masyarakat terus berpandangan bahawa tafsiran itu sebagai satu dosa. Oleh itu, adakah tafsiran kebanyakan orang yang beranggapan bahawa pantun itu merendah-rendahkan kaum wanita tidak berdosa?

Pantun merupakan sastera lisan yang mempunyai pelbagai fungsi berdasarkan jenisnya. Menurut Alias Yunos dalam bukunya yang bertajuk, Pantun Melayu Sastera Ra’ayat, pantun peringkat dewasa telah digunakan masyarakat secara meluas dan mempunyai pelbagai jenis iaitu:

Buah betik buah bidara,
Dibawa orang ke tepi pantai;
Cantik cindai kain sutera,
Mengapa duduk di pajak gadai.

Serangkap pantun klasik di atas digunakan untuk menyindir perbuatan seorang gadis yang mempunyai rupa paras yang cantik tetapi mempunyai tingkah laku yang buruk dan akhirnya dipandang rendah oleh masyarakat setempat. Pantun ini bukanlah semata-mata untuk menyindir gadis tersebut semata-mata tetapi bertujuan untuk mendidik si gadis tersebut agar memperbaik sifat dan peribadinya ke arah yang lebih baik. Hal ini demikian kerana orang-orang dahulu bukan sekadar suka-suka berpantun tetapi lebih kepada cara untuk melahirkan perasaan hati dengan memperlihatkan kehalusan budi pekerti. Buktinya, masyarakat terdahulu berpantun secara sindiran bagi memperbaik budi pekerti orang lain.

Berbalik kepada pantun yang tular hingga menjadi polemik di negara kita, tafsiran “menumbuk sambal” sebagai hubungan intim mungkin ada benarnya. Hal ini demikian kerana orang-orang dahulu begitu berhati-hati dalam memberikan teguran agar pihak yang ditegur tidak berkecil hati. Polemik ini terjadi apabila seseorang telah memuat naik tangkapan skrin jawapan oleh penulis tersohor negara, Nisah Haron, yang ditanya secara peribadi berkaitan dengan tafsiran dan maksud pantun tersebut.

Menurut Nisah Haron yang turut mengulas isu itu di laman Facebook peribadinya, beliau tidak berniat untuk menjadikan jawapan tersebut secara terbuka kerana bimbang hal itu tidak sesuai dibaca oleh semua lapisan masyarakat terutama  bagi sesiapa yang masih belum berumah tangga. Tambah beliau lagi, pantun klasik tersebut sebenarnya mempunyai tafsiran yang lebih mendalam, iaitu tentang tanggungjawab suami melayani isteri dengan sebaik-baiknya seperti cara Rasulullah SAW melayani isteri-isteri baginda.

Pantun sememangnya sastera Melayu yang penuh dengan sifat keintelektualannya dan bukanlah boleh ditafsirkan berdasarkan logik semata-mata. Polemik ini ada bagusnya kerana mampu membuka mata masyarakat Malaysia untuk menghayati keindahan pantun klasik terdahulu dan memahami tafsirannya berdasarkan pandangan para penulis tersohor negara. Mohamad Saleeh Rahamad, Pensyarah Kanan Jabatan Pegajian Media dan Komunikasi Universiti Malaya yang juga Presiden Persatuan Penulis Nasional Malaysia (PENA) dalam pendapatnya yang tersiar di akhbar Sinar Harian pula menyatakan bahawa orang Melayu sebenarnya pemalu tetapi tegas dan tidak suka berterus-terang dalam menyampaikan sesuatu. Tambahnya lagi, sebaris kata daripada mulut orang Melayu mungkin membawa maksud yang tersirat seperti yang boleh kita perhatikan melalui pantun empat kerat yang tular tersebut. Sayangnya, situasi ini semakin hilang ditelan dek kemodenan arus semasa. Masyarakat kini terutama generasi muda terlalu berterus-terang hingga tiada lagi budi bahasa dalam setiap butir bicaranya.

Tuntasnya, usaha DBP memuat naik pantun klasik sebegini wajar diteruskan agar keindahan seninya tidak hilang. Walaupun wujud pelbagai kecaman dan sindiran sehingga pantun ini menjadi polemik, semakin banyak orang Malaysia gemar dan cuba-cuba untuk mencipta pantun. Anak-anak kecil pada masa ini dapat mengenali pantun melalui usaha Les’Copaque Production Sendirian Berhad yang memasukkan elemen pantun dalam animasi Upin & Ipin melalui watak Jarjit. Oleh itu, sewajarnya lebih banyak syarikat penerbitan memasukkan elemen pantun dalam naskhah penerbitan masing-masing agar masyarakat lebih terdedah kepada keindahan, kebijaksanaan dan kreativiti pantun orang-orang dahulu. Sehubungan dengan itu, masyarakat tidak akan semberono mengulas pantun secara logik akal tanpa memikirkan maksudnya yang jauh lebih mendalam seperti tafsiran yang berkaitan dengan pantun yang tular tersebut.


Kuasa Dialek sebagai Pemberitahuan yang Berkesan

Untuk mendapatkan maklumat terkini, ikuti kami melalui Telegram

KUALA LUMPUR – Bahasa merupakan alat penyatuan masyarakat dan kaum, selain sebagai alat komunikasi. Oleh itu, sesebuah negara perlu mempunyai satu bahasa yang boleh difahami oleh semua rakyatnya, termasuklah negara kita, Malaysia, iaitu bahasa Melayu yang juga merupakan bahasa kebangsaan.

Sehubungan dengan itu, dalam suasana pandemik pada hari ini, bahasa sangat berperanan untuk memberikan kefahaman kepada masyarakat tentang bahaya wabak COVID-19. Seseorang yang dijangkiti oleh virus itu perlu dimaklumkan dengan penggunaan bahasa yang boleh difahami dengan jelas dan berkesan.

Dalam situasi ini, bahasa Melayu memainkan peranan yang penting untuk menyedarkan masyarakat akan bahayanya pandemik ini. Penggunaan istilah yang berkaitan hal ini mula disebarkan oleh Dewan Bahasa dan Pustaka dan Kementerian Kesihatan Malaysia. Contohnya, istilah “social distancing” sudah ditukar menjadi penjarakan fizikal dan MCO sebagai perintah kawalan pergerakan.

Bahasa mempunyai pelbagai aspek termasuklah bahasa lisan, bahasa baku dan dialek. Bahasa sangat penting untuk menembusi masyarakat. Namun begitu, cabaran untuk menembusi masyarakat luar bandar khususnya bagi memberikan kefahaman tentang pelbagai istilah ini amat sukar pada peringkat awalnya. Oleh itu, antara inisiatif yang digunakan oleh kerajaan termasuklah penggunaan dialek.

Penggunaan dialek di media sosial juga berjaya menyedarkan rakyat tentang bahaya penyakit ini. Dialek dipilih kerana dialek mempunyai semangat asabiyah, iaitu sifat kekitaan antara penutur, mudah mempengaruhi kerana keakraban bahasa dan penutur yang sama-sama satu dialek tidak mudah berasa tersinggung.

Oleh itu, dialek sangat penting dalam mempengaruhi pemahaman masyarakat tempatan. Satu dialek kurang sesuai jika digunakan di semua negeri. Contohnya, dialek Kedah tidak difahami oleh orang Perak. Begitu juga dengan dialek Perak yang  tidak difahami oleh orang Kedah. Dialek memainkan peranannya mengikut negeri masing-masing.

“Situasi pandemik COVID-19 di negara kita dalam keadaan yang sangat serius. Oleh itu, sebagai rakyat yang baik, kita perlu hormat-menghormati sesama kita tanpa mengira kaum dengan adab sopan melalui penggunaan bahasa yang baik dan dialek yang baik, khususnya melalui penggunaan media sosial”.

Demikianlah antara penerangan oleh YBhg. Prof. Dr. Nor Hashimah Jalaludin, selaku ahli panel menerusi Studio Siaran Langsung Media Sosial DBP yang bersiaran pada pukul 12.00 tengah hari tadi melalui “Rancangan Peka Bahasa: Kuasa Bahasa dan Pandemik” bersama-sama Encik Ahmad Fedtri Yahya, selaku moderator.


Tikar Pandak Masyarakat Melayu di Kuala Pilah, Negeri Sembilan

Negeri Sembilan kaya dengan seni kraf tangan. Salah satu daripada seni kraf tangan di Negeri Sembilan yang masih bertahan dan mendapat perhatian masyarakat Negeri Sembilan, khususnya di Kuala Pilah, ialah tikar pandak.

Tikar pandak yang dihasilkan dan diperbuat daripada daun mengkuang atau daun palas telah berkembang dalam kalangan masyarakat Negeri Sembilan, khususnya masyarakat  Melayu di Kuala Pilah, sejak dahulu lagi. Tikar pandak bukan sahaja dijadikan barangan keperluan perhiasan dinding di rumah, malahan digunakan dalam majlis-majlis perkahwinan, bertunang dan adat istiadat istana di Negeri Sembilan. Di samping itu, Tikar Pandak menjadi bahan wajib dalam masyarakat Melayu Negeri Sembilan yang mengamalkan adat perpatih.

Tikar pandak mempunyai dua saiz, yang berbeza, iaitu empat segi panjang dan empat segi tepat. Di bahagian atas Tikar Pandak tersebut dihiasi dengan pelbagai awan larat atau motif-motif supaya kelihatan lebih cantik dan menarik. Perubahan bentuk tikar pandak  telah  dikesan  sejak  zaman  Neolitik  hinggalah  sekarang.  Perubahan  bentuk motif dan awan larat yang terdapat pada Tikar Pandak adalah dari segi saiz motif dan awan larat yang digunakan. Bentuk tikar pandak masa ini mengalami perubahan sesuai dengan peredaran zaman,  dihiasi  dengan  kain  baldu  dan  bukan  lagi  dianyam  dengan menggunakan daun mengkuang atau daun palas.

Tikar pandak merupakan jenis tikar mengkuang yang paling awal dicipta, iaitu sejak zaman nenek moyang kita lagi. Tikar pandak dihasilkan berdasarkan bentuk empat segi tepat dan empat segi panjang. Bahagian atas tikar pandak pula ada yang berlapis sehingga dua dan tiga tingkat (bertingkat-tingkat) dihiasi dengan pelbagai motif agar kelihatan lebih menarik.

Dalam majlis perkahwinan di Negeri Sembilan, bagi yang mengamalkan adat perpatih, tikar pandak ini memainkan peranan yang amat penting. Semasa majlis akad nikah misalnya, pengantin  lelaki  hendaklah  duduk  diatas  tilam  kecil  yang beralaskan tikar pandak yang berbentuk empat segi panjang.

Dalam proses penghasilan tikar pandak, motif dan awan larat sememangnya dititikberatkan. Antara motif yang menjadi pilihan termasuklah motif tumbuh-tumbuhan, flora dan fauna. Motif tumbuh-tumbuhan lebih digemari berbanding dengan motif haiwan. Bahagian  tumbuh-tumbuhan yang  digunakan pula adalah seperti daun, buah, bunga dan akar.

Walau bagaimanapun, motif flora merupakan paling popular dan disukai. Motif flora kelihatan cukup menarik dan sesuai dijadikan sebagai perhiasan dinding. Antara motif flora dan fauna  yang sering digunakan termasuklah lawi ayam, motif tampuk buah manggis dan pucuk rebung turut, yang menjadi pilihan bagi kebanyakan masyarakat di Negeri Sembilan.


Patriotisme dan Anak Seni

Kuala Lumpur – Dewan Bahasa dan Pustaka telah menganjurkan program Ambang Merdeka yang diadakan pada 22 – 31 Ogos 2021. Tajuk siri perkongsian pada kali ini ialah “Patriotisme dan Anak Seni”. Program tersebut diadakan secara atas talian di Facebook DBP. Syafa Aziz merupakan moderator program tersebut.

Tujuan program tersebut diadakan adalah untuk menyemai dan menyemarakkan semangat patriotisme dalam kalangan orang awam. Program tersebut menampilkan seorang orang ahli panel iaitu Syamel yang merupakan penyanyi popular tanah air. Program itu disertai oleh ahli akademik dari dalam dan luar negara.

Pada peringkat pertama perbincangan, Syamel menerangkan tentang keunikan Malaysia yang mempunyai kepelbagaian kebudayaan dan hidup dengan harmoni. Selain itu, Malaysia juga terkenal dengan tempat pelancongan yang cantik dan kelazatan makanan yang mampu menarik perhatian ramai. Beliau menjelaskan bahawa artis perlu membawakan imej dan mesej yang positif kepada masyarakat seperti semangat cintakan negara, saling hormat-menghormati antara satu sama lain, bekerjasama dan lain-lain lagi. Beliau juga menambah karya kreatif mampu memperkenalkan negara di peringkat antarabangsa melalui lagu-lagu tradisional seperti Joget Malaysia dan filem yang menonjolkan elemen kebudayaan dan kesenian tempatan.

Selain itu, beliau menyatakan lagu patriotik boleh memainkan peranan untuk membangkitkan dan menyemarakkan semangat patriotik menerusi penulisan lirik yang baik. Selain itu, penyusunan lagu patriotik yang mengikut peredaran zaman boleh menarik perhatian khususnya golongan muda. Hal ini demikian kerana mereka cenderung untuk mendengar rentak muzik yang terkini. Beliau berharap agar masyarakat di Malaysia dapat mengekalkan dan memelihara keharmonian agar generasi akan datang dapat mewarisi negara dalam keadaan yang stabil.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan untuk memberikan pendedahan dan ilmu kepada masyarakat.


Keunikan Makanan Warisan Malaysia

Untuk mendapatkan maklumat terkini, ikuti kami melalui Telegram

Malaysia yang terdiri daripada masyarakat berbilang kaum dan berbeza latar budaya mempunyai kepelbagaian makanan dan juadah warisan masing-masing. Selain pakaian, makanan juga dapat menggambarkan budaya dan identiti masyarakat setempat. Namun, makanan warisan kini semakin kurang dikenali dan diminati oleh anak muda Malaysia. Pada 29 Julai 2021, Fakulti Teknikal dan Vokasional (FTV), Universiti Pendidikan Sultan Idris (UPSI) dengan kerjasama Pusat Transformasi Komuniti Universiti (UCTC) dan Universitas Mercu Buana Yogyakarta, Indonesia telah menganjurkan webinar yang mengupas tentang Penjagaan Etika Budaya Lokal: Keunikan Makanan Warisan Malaysia.

Dalam webinar yang berlangsung secara dalam talian tersebut, Pensyarah Kanan FTV & Felo Penyelidikan UPSI, Dr. Mohd. Nazri Abdul Raji bertindak sebagai moderator bersama-sama dua orang penceramah, iaitu Dekan Fakulti Pengurusan Hotel dan Pelancongan Universiti Teknologi Mara (UiTM), Prof. Dr. Mohd Salehuddin Mohd Zahari sebagai panel pertama dan kurator Jabatan Warisan Negara (JWN) Zon Tengah, Jamilah Hani Esa sebagai panel kedua. Webinar ini mempunyai tiga topik perbincangan utama yang dibahagikan kepada tiga sesi, iaitu sesi pertama membincangkan pengenalan kepada makanan warisan Malaysia dan peranan agensi yang bertanggungjawab dalam memulihara makanan warisan. Sesi kedua pula membincangkan peranan pelajar dalam menghargai makanan warisan Malaysia manakala sesi terakhir merupakan sesi soal jawab.

Menurut panel pertama, makanan warisan merupakan makanan yang dimakan pada masa lalu, mewakili nilai tradisional, berkaitan dengan keaslian, makanan tempatan dan mempunyai rasa yang berbeza. Panel kedua pula menyatakan bahawa menurut Akta Warisan Kebangsaan 2005 (Akta 645), makanan warisan terangkum dalam warisan tak ketara dan secara umumnya makanan warisan didefinisikan sebagai makanan tradisional. Melalui webinar ini, penonton dapat mengetahui makanan warisan yang telah diwartakan seperti laksa, nasi lemak dan sebagainya. Menurut panel kedua, JWN telah merancang pelbagai program untuk melestarikan makanan warisan tetapi pandemik Covid-19 menyebabkan pelbagai program dan aktivitiÂ  yang dirancang tersebut terpaksa ditangguhkan.

Webinar keilmuan seperti ini seharusnya diperbanyak agar generasi muda dapat mengenali kepelbagaian makanan warisan yang ada di Malaysia. Makanan warisan merupakan antara budaya yang perlu dilestarikan agar tidak pupus dan hilang ditelan zaman. Selain webinar, pertandingan memasak bertemakan warisan makanan juga perlu diperbanyak sebagaimana Pertandingan Memasak bertemakan Makanan Warisan Lenggong-Minum Petang yang dianjurkan sempena Karnival Lenggong 2021 yang lepas.


Nama Laut Melayu Dalam Catatan Sejarah

Malaysia merupakan sebuah negara yang dikelilingi oleh kawasan lautan, iaitu meliputi hampir separuh daripada kawasan sempadannya. Keunikannya berbanding negara lain adalah dua wilayah utamanya iaitu Semenanjung Tanah Melayu Negeri Sarawak dan Sabah dipisahkan oleh sebuah lautan di tengah-tengahnya. Namun begitu, ramai yang tidak mengetahui bahawa lautan yang terletak antara Semenanjung Tanah Melayu dengan Sarawak dan Sabah sebenarnya mempunyai namanya yang tersendiri walaupun jarang digunakan pada hari ini, iaitu laut Melayu.

Berdasarkan kepada seorang sarjana Barat bernama Gerald Randall Tibbetts yang banyak mengkaji teks-teks lama berbahasa Arab, rujukan kepada laut Melayu ada tertulis di dalam sebuah kitab lama Arab bertajuk ‘Ajaib Al-Hind. Kitab berkenaan ditulis oleh seorang nakhoda berbangsa Parsi bernama Buzurg ibn Shahriyar dari Ramhormoz pada sekitar tahun 1000 masihi. Kitab berkenaan telah menghimpunkan pelbagai kisah keajaiban yang dipetik daripada para pelayar silam yang melibatkan pelbagai tempat seperti di Timur Tengah, tanah besar India dan China serta Nusantara.

Berdasarkan terjemahan kitab berkenaan ke dalam bahasa Melayu yang telah diusahakan oleh Arsyad Mokhtar, salah satu kisah yang terdapat di dalam kitab tersebut ialah “Kapal Dilanda Taufan dan Lelaki Yang Menjadi Hamba Tawanan Perempuan di Sebuah Pulau”. Kisah ini dinukilkan oleh seorang nakhoda bernama Abuz Zuhri Al-Barakhti dari negeri Siraf. Beliau menceritakan tentang sebuah kapal yang mengandungi pelbagai penumpang yang terdiri daripada pelbagai anutan agama dan tempat asal telah belayar ke laut Melayu. Sewaktu kapal tersebut menghampiri pinggir tanah besar China, angin kencang yang datang secara tiba-tiba menyebabkan kapal berkenaan tersesat ke titik bintang Suhail (Canopus). Setelah terkandas di lautan untuk tempoh seketika, anak-anak kapal berkenaan kemudiannya telah terdampar pula ke sebuah pulau yang kesemua penghuninya adalah terdiri daripada wanita. Penghuni pulau berkenaan kemudiannya telah menawan anak-anak kapal tersebut.

Nama laut Melayu juga ada tercatat lebih kurang 600 tahun kemudian, iaitu menerusi catatan seorang penulis berbangsa Portugis bernama Manuel Godinho de Erédia. Beliau telah mencatatkan nama laut Melayu di dalam Declaraçam de Malaca e da India Meridional com Cathay pada tahun 1613. Buku berkenaan mengandungi satu bab berkenaan dengan laut Malayo. Beliau mencatatkan bahawa laut Malaio terletak di antara tanah besar Ujontana (Hujung Tanah atau semenanjung Tanah Melayu) dengan Samatra (pulau Sumatera). Justeru itu, dapat disimpulkan bahawa laut Melayu yang dieja sebagai Malayo dan Malaio oleh Manuel Godinho de Erédia di dalam buku berkenaan merujuk kepada kawasan selat Melaka pada hari ini.

Kewujudan nama laut Melayu pada era moden pula dapat dikesan menerusi nama laut Malayan. Nama laut Malayan telah tercatat di dalam buku bertajuk Tables of the Positions tulisan John Purdy dan The Oriental Navigator tulisan Jean-Baptiste-Nicolas-Denis d’ Après de Mannevillette dan John Purdy. Kedua-dua buku berkenaan telah diterbitkan pada tahun 1816. Berdasarkan buku tersebut, laut Malayan dinyatakan bermula dari garisan khatulistiwa hingga ke garis lintang 10 darjah utara termasuk juga teluk Siam. Manakala di bahagian atas laut Malayan pula adalah laut China yang bermula dari garisan 10 darjah utara hingga ke Taiwan atau Formosa.

Pada tahun 1821, seorang ahli hidrografi berbangsa British yang terkenal iaitu John William Norie telah menghasilkan peta bertajuk A New Chart of the China Sea, and East India Archipelago yang diterbitkan di London. Peta berkenaan memaparkan kawasan selatan China, Indo-China, Siam, Semenanjung Tanah Melayu serta pulau Sumatera, Jawa dan bahagian barat Borneo. Yang menariknya, di kawasan lautan yang terletak di antara Semenanjung Tanah Melayu dengan bahagian barat pulau Borneo, kawasan berkenaan telah ditandakan secara jelas dengan nama laut Malayan.

Manakala sebuah buku bertajuk ‘Compendium of Modern Geography’ yang diterbitkan pada tahun 1822 pula ada menyenaraikan senarai nama lautan dan teluk yang terdapat di benua Asia. Antara lautan yang dinyatakan terdapat di benua Asia termasuklah laut Malayan di samping lautan-lautan yang lain seperti laut Arab, laut China, lautan Hindi dan sebagainya.

Nama laut Malayan juga disebut dalam sebuah buku tulisan Samuel Augustus Mitchell bertajuk ‘An Accompaniment to Mitchell’s Map of the World’ yang diterbitkan pada tahun 1838. Buku berkenaan turut ada menyebut nama Malaysia. Nama Malaysia yang dicatatkan di dalam buku-buku lama pada kurun ke-19 bukanlah merujuk kepada negara Malaysia moden seperti yang wujud pada hari ini, tetapi sebenarnya merujuk kepada kawasan gugusan kepulauan di Asia tenggara. Pada bahagian di bawah bab Oceanica, buku berkenaan menyatakan bahawa wilayah Oceanica merangkumi tiga bahagian utama iaitu Malaysia, Australasia dan Polynesia. Malaysia, yang disebut juga sebagai Oceanica timur laut, meliputi banyak pulau dan menghampiri benua besar Asia. Pulau-pulau berkenaan termasuklah Sumatera, Jawa, Borneo, kepulauan Sunda, Sulawesi, Maluku dan kepulauan rempah serta Filipina di samping pulau-pulau kecil yang lain. Nama Malaysia dinyatakan berasal dari orang-orang Melayu yang merupakan bangsa utama dan dominan di rantau ini. Manakala Malaysia dibatasi oleh laut Malayan di bahagian utaranya.

Pemakaian nama laut Melayu pada awal kurun ke-20 pula telah memperlihatkan perbezaan apabila menjadi satu nama lautan umum yang meliputi kawasan perairan yang jauh lebih luas dan bukan lagi merujuk kepada lautan yang terletak di antara semenanjung Tanah Melayu dengan bahagian barat pulau Borneo semata-mata. Perkara ini boleh dirujuk di dalam buku The World Almanac and Book of Facts yang diterbitkan pada tahun 1963. Berdasarkan buku berkenaan, laut Melayu dinyatakan menganjur seluas 3 114 056 batu persegi meliputi perairan di antara lautan Pasifik selatan dan lautan Hindi, selatan tanah besar China dan disekitar kepulauan Indonesia. Laut Melayu dinyatakan terdiri daripada lautan berikut iaitu Sulu, Sulawesi, Maluku, Halmahera, Seram, Banda, Arafura, Timor, Flores, Bali, Jawa, Savu dan China selatan. Juga meliputi teluk berikut iaitu Thailand, Tomini, Boni, dan selat berikut iaitu Melaka, Singapura dan Makassar.

Namun begitu, mengapakah nama laut Melayu seolah-olah telah menghilang pada hari ini? Setakat ini, petunjuk yang dapat dijumpai adalah dalam buku Guinness Book of World Records bagi edisi tahun 1971. Buku rekod berkenaan menyatakan bahawa lautan terbesar adalah Laut China Selatan yang meliputi kawasan 1 148 500 batu persegi. Manakala Laut Malayan yang merangkumi kawasan perairan di antara lautan Hindi dan Pasifik Selatan, di selatan Tanah Besar China, meliputi 3 144 000 batu persegi, kini bukan lagi entiti yang diterima oleh International Hydrographic Bureau.

Berdasarkan kepada catatan rekod yang dinyatakan di atas, jelas menunjukkan bahawa kawasan perairan di antara Semenanjung Tanah Melayu dengan negeri Sarawak dan Sabah pernah dipanggil sebagai laut Melayu atau laut Malayan. Bahkan kewujudan nama berkenaan turut diketahui oleh sejarawan tempatan. Perkara ini dapat dirujuk menerusi penulisan artikel bertajuk Ancient History of Malay’ oleh seorang tokoh dari Johor, iaitu Mejar Dato’ Mohd Said Sulaiman yang tersiar pada tahun 1954. Dalam penulisannya, beliau menyatakan harapan agar Royal Geographical Society di London dapat mempertimbangkan kewajaran untuk menamakan semula kawasan lautan di antara Semenanjung Tanah Melayu dengan Borneo sebagai laut Malayan berbanding sebahagian daripada laut China memandangkan tiada kaitan dengan China yang terletak jauh ke utara.

Mengambil kira tuntutan dan kepentingan geopolitik pada hari ini, sudah tiba masanya negara kita memulakan usaha bagi menyuburkan dan melestarikan kembali penggunaan nama laut berkenaan. Sebagai permulaan, inisiatif dapat dilakukan menerusi penggunaan nama laut Melayu atau laut Malayan bagi kawasan yang termasuk di dalam Zon Maritim Malaysia iaitu meliputi kawasan perairan, pelantar benua serta Zon Ekonomi Eksklusif negara kita. Penggunaan nama laut Melayu atau laut Malayan terhadap lautan berkenaan tidak perlu dipolemikkan kerana istilah “Melayu” pada masa dahulu bukan semata-mata merujuk kepada etnik Melayu sahaja, tetapi skopnya adalah lebih luas iaitu merangkumi rumpun ras Melayu yang meliputi pelbagai kaum peribumi asal di Nusantara.


Keunikan Diorama Kemerdekaan

Untuk mendapatkan maklumat terkini, ikuti kami melalui Telegram

Kuala Lumpur – Malaysia amat bertuah kerana dikurniakan dengan keindahan bentuk muka bumi dan kepelbagaian kaum yang hidup dengan harmoni. Bersempena dengan ulang tahun kemerdekaan Malaysia ke-64, Helen Chua telah mengambil inisiatif untuk menghasilkan diorama berunsurkan kemerdekaan. Koleksi diorama tersebut menunjukkan suasana keharmonian dan perpaduan masyarakat berbilang kaum menyambut hari kemerdekaan.

Koleksi patung doh tersebut dipadankan dengan pakaian tradisi masing-masing sambil memegang bendera Malaysia. Patung doh diorama tersebut dihasilkan dengan menggunakan campuran tanah liat. Setelah patung doh tersebut siap terbentuk, artis seni akan melukis dan mewarnakan patung tersebut supaya pengunjung dapat melihat dengan lebih dekat. Tempoh masa yang diambil untuk menghasilkan satu-satu patung doh ini mengambil masa selama sebulan. Sebelum penghasilan patung doh tersebut, mereka akan membuat kajian terlebih dahulu untuk memastikan diorama yang dihasilkan menepati ciri-ciri etnik tersebut. Penghasilan patung doh tersebut memerlukan daya kreativiti yang tinggi daripada artis untuk memastikan patung doh yang dihasilkan mempunyai perincian yang tepat.

Helen Chua menyatakan bahawa diorama tersebut dihasilkan bertujuan untuk menggambarkan keharmonian masyarakat majmuk Malaysia khususnya kepada masyarakat awam dan pelancong luar negara. Beliau menambah bahawa Malaysia merupakan negara yang bertuah kerana masyarakat majmuknya dapat hidup secara harmoni dan sentiasa bersatu padu tanpa mengira etnik. Oleh itu, beliau berharap agar masyarakat dan pelancong luar dapat mengenali dengan lebih dekat tentang kebudayaan dan cara hidup etnik di Malaysia.


Peribahasa Melayu: Mutiara Ekonomi Masyarakat Melayu Lama

Setiap masyarakat kaya dengan peribahasa yang merupakan ciptaan yang tidak terhingga nilainya kepada kelangsungan hidup masyarakat tersebut. Setiap peribahasa yang dicipta memperlihatkan penghayatan masyarakat pada masa dahulu yang begitu teliti terhadap elemen alam dan persekitaran selain hubungannya dengan kehidupan manusia. Peribahasa juga memperlihatkan usaha masyarakat tersebut dalam menyampaikan mesej tertentu secara halus dan dengan cara yang sopan bertujuan mendidik masyarakat tanpa mengguris perasaan.

Dalam hal ini, tidak dapat dinafikan kearifan masyarakat Melayu lama dalam penghasilan peribahasa yang merupakan salah satu khazanah warisan yang penting turun-temurun. Penghasilan peribahasa yang melambangkan pemikiran bangsa Melayu mempamerkan sikap, tingkah laku, kepercayaan, amalan, budaya dan struktur sosial golongan tersebut. Peribahasa yang dicipta oleh masyarakat Melayu lama mencakupi pelbagai aspek kehidupan yang dekat dengan diri dan kerja yang dilakukan oleh mereka. Satu daripadanya ialah variasi peribahasa yang dicipta berasaskan konteks ekonomi dan penggunaan bahasa kiasan tersebut dalam membuka lebaran bicara dalam menyatakan pemikiran penutur.

Penglibatan masyarakat Melayu lama dalam aneka sektor ekonomi tradisional mendorong ciptaan pelbagai peribahasa hasil perolehan ilmu dan pengalaman daripada sektor yang diceburi. Misalnya, peranan dan sumbangan masyarakat Melayu lama dalam sektor pertanian, perikanan dan pertukangan membekalkan golongan ini dengan sejuta cabaran, dugaan dan juga pengalaman. Nilai ilmu, pengetahuan dan kemahiran golongan ini jelas dilihat dalam peribahasa yang dicipta agar menjadi panduan dan pengajaran hidup bagi generasi akan datang. Tidak kira peribahasa tersebut bersifat memuji, menegur, menyindir atau mengkritik sikap dan tingkah laku seseorang individu, tetap dilakukan dengan cara yang halus berpaksikan kesantunan bahasa.

Elemen yang mendasari penghasilan peribahasa berpaut pada gagasan pemikiran bangsa Melayu yang terhasil daripada pelbagai pengalaman yang dilalui atau dihayati dalam persekitaran hidup yang dipengaruhi oleh budaya kerja yang dilakukan. Pengalaman membantu membina kefahaman dan kefahaman ini diungkap dalam bentuk bahasa dan disampaikan secara halus sebagai teladan, nasihat dan pengajaran.

Sebagai contohnya, banyak peribahasa jelas menampakkan perkaitan antara aktiviti pertanian yang dilakukan sebagai pesawah dengan nasihat yang ingin disampaikan secara halus hasil pengalaman daripada kerja yang dilakukan. Peribahasa “berjagung-jagung dahulu sementara menunggu padi masak” menonjolkan gagasan pemikiran masyarakat Melayu lama terhadap keperluan berfikir dan minda yang matang untuk memanfaatkan peluang yang ada walaupun kurang baik tetapi masih berfaedah sementara menunggu keuntungan yang besar. Pembentukan personaliti dan soal moral ditekankan melalui peribahasa “ikut resmi padi, semakin tunduk semakin berisi” yang menekankan keperluan sikap merendah diri walaupun berpangkat mahupun berilmu. Keperluan untuk membina kekuatan dan pengukuhan diri diterapkan dalam peribahasa “ada padi semua jadi, ada beras semua kerja deras” yang memberikan penekanan kepada kemampuan diri sebagai asas pencapaian matlamat atau membolehkan sesuatu pekerjaan dilakukan dengan cepat.

Peribahasa “kalau tidak dipecahkan ruyung manakan dapat sagunya” pula menonjolkan gagasan pemikiran masyarakat Melayu lama terhadap harga diri dan keperluan usaha yang bersungguh-sungguh untuk mencapai kejayaan pasti. Begitu juga dengan peribahasa “pisang tidak berbuah dua kali” yang membina minda agar lebih berhati-hati dan tidak tertipu atau terpedaya pada kali kedua. Malah, peribahasa “bagai mencurahkan air di daun keladi” menonjolkan gagasan pemikiran terhadap sikap sesetengah individu yang mengabaikan atau tidak mempedulikan nasihat dan pengajaran yang diberi. Kesemua peribahasa ini dapat membuktikan kebijaksanaan masyarakat Melayu lama dalam menggunakan pengetahuan daripada pengalaman dan pengamatan dari konteks aktiviti ekonomi bercucuk tanam lalu mentransformasikannya ke dalam bentuk susunan kata yang indah sebagai ilmu kehidupan.

Selain itu, kehidupan masyarakat Melayu lama yang bergantung kepada rezeki laut dan sungai. Penghasilan peribahasa yang berkaitan dengan pola ekonomi tersebut juga tidak dapat dinafikan kepentingannya sebagai sumber ilmu dan pengetahuan. Peribahasa seperti “alang-alang menyeluk pekasam biar sampai ke pangkal tangan”, “ikan lagi di laut, lada garam sudah di sengkalan”, “laut mana yang tidak berombak, bumi mana yang tidak ditimpa hujan”, “ikan biar dapat, serampang jangan pukah” dan “pukat terlabuh, ikan tak dapat” mempunyai makna yang mendalam kepada masyarakat untuk difikirkan. Kebergantungan masyarakat terhadap sungai dan laut sebagai sumber makanan memberi laluan kepada penghasilan pelbagai peribahasa yang membayangi pola pekerjaan dan latar persekitaran tersebut tetapi mampu memanfaatkan masyarakat secara umum. Mesej dan ilmu yang terkandung dalam peribahasa ini juga jelas menonjolkan kebijaksanaan orang tua-tua dalam membina minda dan merangsang pola pemikiran yang rasional dalam mengharungi kehidupan.

Malah, lakaran peribahasa juga tidak sunyi dalam persekitaran kerja-kerja pertukangan yang ditujukan sebagai peringatan, panduan dan pedoman yang berguna dalam meniti kehidupan. Hal ini dapat dilihat dengan terhasilnya peribahasa seperti “habis kapak berganti beliung”, “seperti pahat dengan penukul”, “beliung yang besar hayun, kecil makannya” dan “rumah siap pahat masih berbunyi”. Elemen pertukangan timbul sebagai lambang atau objek daripada persekitaran kerja yang dilakukan seterusnya dihubungkaitkan dengan mesej yang ingin disampaikan agar masyarakat mendapat kefahaman yang mudah dan jelas akan makna peribahasa tersebut seterusnya dapat diaplikasikan dalam kehidupan seharian.

Senarai peribahasa ini tidak terhad kepada satu lokus yang kecil. Hal ini dipanjangkan lagi dan meliputi pelbagai bidang cakupan kerja. Yang jelas, setiap satu peribahasa jika diperhalusi mempunyai ilmu dan pengetahuan yang padu demi kelangsungan dan kesejahteraan hidup masyarakat. Setiap satu peribahasa juga tidak bebas daripada menerangkan satu-satu perkara demi membina minda. Hanya manusia yang perlu memperhalus makna tersirat yang dibawanya. Penekanan tetap disasarkan kepada usaha memberi peringatan, panduan dan pedoman dalam melakukan satu-satu kerja. Peribahasa yang terhasil daripada pengamatan ekonomi sebegini sudah tentu amat relevan dengan keperluan semasa masyarakat untuk difikirkan inti patinya dan dimanfaatkan dalam kehidupan. Perkara ini juga amat perlu dalam keadaan masyarakat yang terpaksa bersaing untuk meningkatkan taraf sosioekonomi masing-masing dalam dunia yang semakin mencabar.

Namun demikian, penggunaan peribahasa pada zaman ini oleh generasi muda semakin pudar. Kemungkinan generasi muda melihat penggunaan peribahasa lebih dikaitkan dengan keperluan masyarakat pada zaman dahulu dan dilihat sebagai satu entiti yang tidak relevan dalam komunikasi seharian pada masa ini. Hal ini merupakan satu kerugian besar kepada generasi muda yang gagal menikmati dan menghayati keindahan peribahasa selain kekuatan ilmu yang terhimpun di dalamnya.

Walaupun pada masa ini masyarakat Melayu mula menceburi pelbagai sektor ekonomi melangkaui sektor tradisi, namun mutiara ilmu berkaitan dengan ekonomi yang terhimpun dalam peribahasa lama tetap penting dan masih dapat digunakan dalam pelbagai aspek. Sekiranya pemodenan dan perubahan zaman, selain perubahan peranan dalam institusi kekeluargaan, mula menghalang penilaian terhadap ilmu dan makna tersirat yang terkandung dalam peribahasa oleh generasi muda, maka peribahasa hanya tinggal sebagai satu ungkapan biasa yang dilafazkan semata-mata apabila perlu. Penghayatan sebenar terhadap keindahan makna peribahasa terus tenggelam dalam dunia yang begitu pantas bergerak.

Yang pastinya, peribahasa tidak mungkin akan hilang. Peribahasa tetap tersemadi dalam rangkuman ilmu selama-lamanya. Namun demikian, dengan adanya sikap acuh tak acuh masyarakat terhadap peribahasa, maka golongan ini mungkin lupa akan kepentingan peribahasa dan maknanya jika khazanah ini tidak dihayati dengan nilai akademik yang terhimpun di dalamnya. Menjadi satu kehilangan besar jika elemen ilmu, nilai kemanusiaan dan  kemasyarakatan yang disajikan melalui peribahasa Melayu ini terpinggir atau tenggelam dalam arus pemodenan.


Ke Mana Hilangnya Limar?

Kuala Lumpur – Seni tenunan tradisional telah menghasilkan banyak corak yang indah dan klasik dalam tenunan ikat seperti kain songket, kain ikat loseng dan kalin limar di negara kita. Tenunan ikat sebenarnya bersifat universal dan boleh didapati di seluruh dunia. Antara contoh kain tenunan ialah pua di Sarawak, geringing di Bali dan kasuri di Jepun. Kain tenun, limar dan songket merupakan kain warisan tradisional yang popular semasa pemerintahan Che Siti Wan Kembang, seorang ratu yang memerintah Kelantan dari tahun 1610-1677. Namun, ke mana hilangnya kain limar dii negara kita?

Dalan usaha untuk memperkenalkan kain limar kepada masyarakat Malaysia, pihak National Textile Museum Negara telah mengambil inisiatif dengan mengadakan satu program bicara dalam talian bertajuk “Ke Mana Hilangnya Limar” pada 7 September 2021 yang boleh ditonton secara langsung melalui laman rasmi Facebooknya dan aplikasi zoom. Program bicara secara maya ini berlangsung lebih kurang sejam telah menjemput pakar dalam bidang tenunan limar, Prof. Dr Norwani Md Zawawi selaku ahli panel dan Rosidah Abdullah yang bertindak sebagai moderator.

Budaya tenunan limar berasal dari Patani atau Kelantan Tua yang berada di bawah pemerintahan kerajaan Langkasuka. Hal ini dapat dibuktikan melalui penemuan bukti kain limar masih ada ditenun di Patani dan Surat Thani. Bahkan, ahli panel pernah ke sana untuk membuat kajian dan mendapati adanya persamaan antara tenunan tersebut dengan kain limar di Kelantan walaupun namanya adalah berbeza iaitu kain Chuan tani. Kain limar merupakan kain ikat pakan yang ditenun mengikut warna, corak dan motif tradisional. Kain limar mempunyai beberapa jenis dan corak dan jika corak dan motif itu bersifat lebih moden, ianya boleh doipanggi sebagai “kain ikat pakan”.

Struktur kain limar terbahagi kepada dua iaitu kain limar lepas atau kain selendang dan kain punca potong. Jenis kain limar pula terbahagi kepada lapan iatu (i) kain limar biasa; (ii) kain limar bersongket; (iii) kain limar Terengganu; (iv) kain limar bersurat; (v) kain limar telepuk; (vi) kain limar ikat loseng; (vii) kain limar pelangi dan (viii) kain limar bersulam. Manakala, corak kain limar ini adalah lebih kurang sama seperti kain songkat iaitu corak bunga penuh, corak bunga. bertabur, corak teluk berantai, corak jalur berdiri, corak jalur melintang dan corak bersurat. Kain limar corak bersurat biasanya digunakan sebagai kain ikat pinggang oleh pahlawan yang ingin pergi berperang dan digunakan sebagai penutup kain keranda. Kain limar digunakan sebagai kain selendang, kain kembang dan kain sarong.

Kepupusan pengeluaran ikat limar bermula semasa berlakunya Perang dunia Kedua iaitu pada tahun 1945. Para penenun terpaksa menghentikan atau mengurangkan operasi kerana kenaikan harga benang sutera dan kapas. Selain itu, kepupusan kain limar juga disebabkan beberapa penenun yang mengetahui teknik ikat tenun ini telah meninggal dunia dan sebilangan kecil yang mengetahuinya tidak akan mengajar penenun yang lain kerana ianya dianggap sebagai rahsia keluarga yang perlu dijaga. Di samping itu, proses menenun ikat limar hanya diajarkan secara lisan tanpa adanya catatan bertulis yang menyebabkan teknik ini tidak dapat diwarisi dengan lebih sempurna. Tenunan ikat limar ini juga semakin pupus kerana kebanyakan penenun lebih suka menenun songket daripada kain limar disebabkan tenunan jenis ini mengambil masa yang lama.

Semoga program tersebut dapat menambah pengetahuan masyarakat Malaysia berkaitan kain limar dan faktor kepupusan  kain ini di negara kita. Bagi yang berminat untuk mengetahui dengan lebih lanjut berkaitan kain limar bolehlah mendapatkan buku bertajuk Ikat Limar: The Ancient Malay Textile yang ditulis oleh panel jemputan, Prof Dr Norwani Md Zawawi daripada Dewan Bahasa dan Pustaka.


Melukis Kartun Bersama Rossem

Untuk mendapatkan maklumat terkini, ikuti kami melalui Telegram

Kuala Lumpur – Rossem merupakan seorang kartunis senior Kelantan pernah menempa nama dalam dunia komik Melayu dengan karyanya Konstabel Jabit yang disiarkan secara bersiri dalam akhbar Utusan Melayu/Mingguan Malaysia selama 15 tahun sejak 1978 sehingga 1993. Beliau berpengalaman mengadakan pameran peringkat tempatan dan antarabangsa.

Rossem telah mempamerkan beberapa koleksi lukisannya yang bertemakan rasuah dalam program yang disiarkan di Facebook BBTV pada  8 September 2021. Selain mempamerkan koleksi lukisannya, dia juga berkongsi pengalamannya sebagai kartunis yang terlibat lebih 40 tahun dalam dunia lukisan kartun. Program itu dihoskan oleh Shida Ludin selaku moderator. Rossem mempamerkan empat karikatur karyanya yang telah siap dilukis istimewa untuk program tersebut. Empat lukisan tersebut berkisar tentang rasuah yang dilakukan secara terang-terangan kerana perbuatan itu  sudah menjadi kebiasaan, rasuah bermusim menjelang pilihan raya, rasuah dilakukan oleh watak jerung namun watak bilis sahaja yang ditangkap dan virus rasuah yang perlu dibuang kerana sudah berakar di dalam otak para pelakunya.

Dalam program itu, Rossem telah melukis tiga kartunnya secara langsung ketika program diadakan. Lukisannya yang pertama merupakan wajah seseorang yang sedang lahap memakan satu objek yang disimbolkan dengan huruf “RM”. Kita melihatnya seperti makan dengan lahap apabila mendapati mulutnya begitu luas ternganga. Lakaran yang sangat mudah dan ringkas, namun jelas. Lukisan pertama itu menerangkan tema utama program tersebut iaitu berkenaan isu rasuah.

Kartun kedua pula berupa tiga subjek. Pertama, seorang lelaki yang mungkin sebagai masyarakat awam atau penguatkuasa. Subjek kedua ialah perasuah. Manakala subjek ketiga ialah tong sampah. Lelaki perasuah sedang diangkat oleh lelaki pertama untuk dibuang ke dalam tong sampah. Rossem ingin menggambarkan bahawa perasuh ini sepatutnya dibuang ke dalam tong sampah, mungkin sebagai najis atau barangkali sampah.

Lakaran ketiga juga ringkas, cuma berupa huruf yang membentuk perkataan rasuah itu sendiri iaitu R.A.S.U.A.H. Namun dua daripada enam huruf itu telah diubahsuai dengan begitu kreatif apabila huruf S dibentuk daripada lingkaran gari yang digunakan oleh pihak keselamatan ketika menangkap penjenayah. Kemudian huruf H pula, ditembusi peluru di bahagian palangnya memberi maksud di sesetengah negara luar orang yang terlibat dengan gejala rasuah ini ada yang dijatuhkan hukuman bunuh dengan cara ditembak.

Mengakhiri sesi pada petang itu, Rossem menyampaikan nasihat kepada para kartunis baru, katanya, “Melukis kartun ini tiada guru sebenarnya kerana tidak ada diajar di mana-mana fakulti dalam universiti di Malaysia kecuali bidang animasi sahaja yang ada. Kita perlu berusaha sendiri agar dapat melukis kartun dengan baik dan hendaklah dipastikan terlebih dahulu dengan karya tersebut sama ada kita ingin mengkritik atau sekadar untuk hiburan semata-mata.”


Sumbangan Bidang Arkeologi terhadap Alam dan Tamadun Melayu

Bangi – Institut Alam dan Tamadun Melayu (ATMA) menganjurkan program Siri Syarahan ATMA yang telah diadakan pada 9 September 2021. Tajuk siri syarahan pada kali ini ialah “Sumbangan Bidang Arkeologi Terhadap Alam dan Tamadun Melayu” yang diadakan secara dalam talian menerusi Facebook ATMA.

Program tersebut  menampilkan  Profesor Madya Dr. Asyaari Muhamad selaku ahli panel merangkap Timbalan Pengarah ATMA. Pada peringkat pertama perbincangan, beliau memperincikan empat sumbangan utama bidang arkeologi terhadap alam dan tamadun Melayu, iaitu menyumbang dari sudut keilmuan dalam bidang arkeologi, merangsang ekonomi tempatan terutamanya dalam bidang pelancongan, menyumbang kepada pembangunan negara menerusi pembinaan infrastruktur dan pemeliharaan warisan serta membina jati diri negara dan bangsa.

Menerusi syarahan tersebut, beliau menjelaskan bentuk muka bumi Alam Melayu dan penghuninya pada era purba. Kerajaan awal di Alam Melayu terdiri daripada kerajaan agaria dan kerajaan maritim. Kerajaan agaria memfokuskan bidang pertanian sementara kerajaan maritim pula menjana ekonomi melalui aktiviti laut. Beliau memberikan contoh tapak arkeologi di Malaysia seperti di Lembah Bujang, Bukit Bunuh, Gua Niah, Sungai Batu dan lain-lain lagi.

Selain itu, penemuan artifak yang berharga di tapak arkeologi boleh menarik kedatangan pelancong dari dalam dan luar negara. Beliau memberikan cadangan kepada pihak kerajaan untuk memperkasakan industri pelancongan arkeologi kerana mampu memberikan sumbangan kepada perkembangan ekonomi negara. Pada peringkat kedua perbincangan pula beliau menjelaskan bahawa bidang arkeologi dapat membina jati diri sesuatu bangsa melalui bukti penemuan artifak. Beliau menjelaskan bahawa penemuan artifak itu dapat menjadi bukti penting asal usul sesuatu bangsa dan negara. Program ini turut disertai oleh ahli akademik dari dalam dan luar negara.


Filem P. Ramlee Sebagai Medium Hiburan, Didikan dan Kritikan

Pulau Pinang – Seniman Agung P. Ramlee dianggap pengarah filem terpenting dalam sinema Melayu. Filem beliau mempunyai ciri-ciri sebuah filem yang baik, iaitu menghibur, mendidik dan memberitahu sesuatu yang tersirat. Sebagai seorang pengarah, P. Ramlee telah memanfaatkan bahan dari persekitaran masyarakat untuk diolah ke dalam filem beliau, termasuklah bahan dari cerita rakyat seperti Musang Berjanggut dan Nujum Pak Belalang.

Pada 11 September 2021, berlangsungnya Bual Bicara Karya P. Ramlee anjuran Pusat Pengajian Ilmu Kemanusiaan, Universiti Sains Malaysia dengan kerjasama Rumah Kelahiran P. Ramlee, Pulau Pinang dan Arkib Negara Pulau Pinang.  Dua orang panel telah diundang untuk menjayakan sesi tersebut ialah Tan Sri Dato’ Seri (Dr.) Haji Mohd Yussof Latiff, Presiden Kelab Peminat P. Ramlee Pulau Pinang dan Siti Raihani Mohamed Saaid, penulis dan pengkaji filem P.Ramlee. Dalam sesi tersebut, Tan Sri Dato’ Seri Yussof Latiff sebagai anak jati Pulau Pinang banyak berkongsi pengalaman peribadinya bersama Seniman Agung Tan Sri P. Ramlee. Pada usia 85 tahun, Tan Sri Yussof merupakan antara sahabat P. Ramlee yang masih hidup.

Selain memperkatakan tentang sifat pemurah dan bakat alami yang dimiliki oleh Seniman Agung tersebut, Tan Sri turut berkongsi bahawa P. Ramlee merupakan antara orang yang aktif dalam permainan sepak raga di Pulau Pinang. Apabila berhijrah ke Singapura, P. Ramlee telah mempopularkan sukan sepak raga di kota besar itu. Sebagai orang kuat Presiden Kelab Peminat P. Ramlee, Tan Sri turut berkongsi perancangan yang telah dilakukan dan akan datang oleh kelab untuk memastikan supaya sumbangan kesenimanan P. Ramlee mendapat tempat yang sewajarnya. Selain daripada memperkenalkan subjek Pemikiran Filem P. Ramlee seperti yang pernah diajar di ASWARA ke institusi pendidikan yang lain, pihak Tan Sri juga sedang berbincang dengan kerajaan negeri untuk menamakan Lapangan Terbang Antarabangsa Bayan Lepas ke Lapangan Terbang Antarabangsa P. Ramlee.

Siti Raihani yang sedang mengkaji filem P. Ramlee untuk tesis Doktor Falsafahnya pula membincangkan tentang sumber idea yang diangkat oleh P. Ramlee ke dalam filem beliau. Antara soalan yang diajukan ialah khusus mengenai filem Nujum Pak Belalang (1959) yang diangkat daripada cerita rakyat. Siti Raihani telah menghuraikan perbandingan antara Nujum Pak Belalang versi cerita rakyat dengan versi filem dari segi watak dan perwatakan serta jalan cerita. Beberapa pengubahsuaian itu dibuat oleh P. Ramlee mengikut kreativiti beliau bagi memenuhi tuntutan komersial serta boleh difilemkan mengikut teknologi perfileman yang ada ketika itu.

Siti Raihani turut menjelaskan bagaimana P. Ramlee mengambil serius akan peranannya selaku pengarah untuk menjadikan filem sebagai medium hiburan, didikan dan kritikan terhadap masyarakat. Beberapa buah filem beliau misalnya, disampaikan dalam bentuk komedi kerana beliau amat memahami sifat masyarakatnya yang tidak boleh ditegur secara berterus-terang.


Perihal “Musang King”

Malaysia sememangnya negara yang bertuah.  Sebagai negara yang terletak di kawasan khatulistiwa, iklimnya yang panas dan lembap sepanjang tahun membolehkan pelbagai tumbuhan dan tanaman tumbuh subur menghijau. Antara tanaman yang paling terkenal dan termahal di Malaysia termasuklah durian.

Buah durian meliputi pelbagai jenis. Di Malaysia dan di luar negara, durian kita yang mendapat sambutan yang paling hebat ialah durian Musang King. Durian ini menjadi rebutan ramai kerana tekstur dan rasanya yang bitara. Rasanya yang manis dan pahit sedikit menjadikan banyak penggemarnya terliur dan menggilainya. Mungkinkah ada yang tertanya-tanya, mengapakah nama durian tersebut sedemikian?

Musang King ialah nama yang dijenamakan semula apabila nama tersebut didaftarkan sebagai nama komersial bagi klon durian Raja Kunyit pada 9 Disember 1993 oleh Wee Chong Beng. Nama durian Musang King dijenamakan sedemikian kerana klon durian itu (D197) pada mulanya ditanam di kawasan Gua Musang, Kelantan.

Ada juga pengguna bahasa Melayu yang ingin tahu, adakah nama Musang King patut ditulis sepenuhnya dalam bahasa Melayu sebagai Raja Musang atau ditulis dengan huruf kecil sebagai musang king sahaja?

Oleh sebab nama Musang King merupakan nama komersial yang sudah didaftarkan secara rasminya, bentuk nama tersebut kekal ditulis dengan huruf besar, dan tidak boleh diterjemahkan kepada bahasa Melayu sesuka hati. Walau bagaimanapun, nama asalnya, iaitu durian Raja Kunyit boleh digunakan sebagai pilihan. Hal ini selaras dengan jenama komersial yang lain. Sila lihat contoh yang berikut:

1b.  *Dia suka makan durian Raja Musang.

1c.  *Dia suka makan durian musang king.

2b.  *Dia makan di restoran Raja Burger.

2c.  *Dia makan di restoran burger king.

3a.  Dia menggemari minyak wangi Poison.

3b.  *Dia menggemari minyak wangi Racun.

3c.  *Dia menggemari minyak wangi poison.

3d.  *Dia menggemari minyak wangi racun.

4a.  Dia memaparkan hantarannya pada Facebook.

4b.  *Dia memaparkan hantarannya pada Wajahbuku.

4c.  *Dia memaparkan hantarannya pada facebook.

4d.  *Dia memaparkan hantarannya pada Face Book.

Dari segi ejaan, kata nama khas sememangnya harus ditulis dengan huruf besar. Hal ini mencakupi pelbagai perkara. Sila lihat contoh yang berikut:

Walau bagaimanapun, terdapat pelbagai pertubuhan antarabangsa atau tempatan yang mempunyai terjemahan rasminya dalam bahasa Melayu. Oleh itu, namanya dalam bahasa Melayu patut kita gunakan dalam penulisan bahasa Melayu. Sila lihat contoh yang berikut:

Terjemahan: Pergerakan Negara-Negara Berkecuali

Terjemahan: Lembaga Kemajuan Tanah Persekutuan

Terdapat juga kata nama khas yang digunakan bersama-sama dalam kata nama am. Dalam hal ini, seluruh kata nama am yang berkenaan harus ditulis dengan huruf kecil.  Sila lihat contoh yang berikut:

Kata nama am: monyet belanda, durian belanda, tikus belanda, ayam belanda

Kata nama am: kacip fatimah, kacit fatimah, rumput siti fatimah, selusuh                                                             fatimah, tongkat ali

Kata nama am: cina maki, akar cina, cina bukit, bunga cina, kayu cina

Selain itu, kata nama khas juga dieja dengan huruf kecil apabila ditambah imbuhan ke-…-an untuk menjadi kata adjektif terbitan. Sila lihat contoh yang berikut:

Namun demikian, kata nama khas mungkin juga dikekalkan bentuk yang berawalkan huruf besar dalam peribahasa. Sila lihat contoh yang berikut:

Maksud: sesudah diberi sedikit, minta lagi banyak

Maksud: mengajar orang yang sudah pandai


Inovasi Sigar Alternatif Pelestarian Budaya Kadazan Dusun

Untuk mendapatkan maklumat terkini, ikuti kami melalui Telegram

Pada 6 Julai 2021 yang lalu , Dewan Bahasa dan Pustaka (DBP), Bahagian Wilayah Sabah telah menganjurkan sebuah Wacana Kearifan Tempatan Sabah yang bertajuk “Inovasi Sigar Alternatif Pelestarian Budaya Kadazandusun” menerusi Studio Siaran Langsung Media Sosial DBP bagi memperlihatkan secara meluas budaya Kadazandusun kepada dunia luar. Wacana ini dikendalikan oleh Hafifi Haroce dan ahli panel Yang Bahagia, Dr. Rosliah Kiting, Pensyarah Kanan Falkulti Bahasa dan Komunikasi, Universiti Pendidikan Sultan Idris (UPSI).

Sigar menurut Kamus Dewan Edisi Keempat merujuk kepada kain penutup kepala perempuan, iaitu ketika turun ke sawah. Dr.

Rosliah Kiting menyatakan bahawa sigar ini merupakan pelengkap pakaian tradisi Kadazan Dusun untuk lelaki yang digunakan dalam pelbagai acara atau suatu pekerjaan, manakala bagi kaum perempuan pula disebut sebagai siro.

Istilah lain yang merujuk kepada sigar adalah “siga” bagi etnik Tangara, “sigar” bagi etnik Bundu, Liwan, Tindal. Sundi pun bagi etnik Lotud atau “sigal” dalam etnik Rungus, sigar kotupu bagi suku kaum Tatana. Hiasan di kepala ini mempunyai persamaan dengan destar atau deta di Negeri Sembilan, tanjak di Selangor, tengkolok di Perak, manakala setangan di Kelantan dan Terengganu. Semua istilah ini merujuk kepada pelitup kepala, tetapi berbeza dari segi bentuk mengikut etnik dan kawasan tertentu.

Di Sabah, sigar diperbuat daripada tekstil jenis dastar yang ditenun dikenali sebagai Podong dalam kalangan masyarakat Iranun. Kemudiannya, dihiaskan dengan renda berwarna kuning. Kain dastar ini berukuran 42 inci lebar dan 42 inci panjang. Latar kain ini mempunyai dua warna, iaitu warna hitam dan warna merah. Penggunaan renda kuning ini bukan bermakna si pemakai itu kaya dengan emas semata-mata atau memiliki harta yang boleh dibanggakan, tetapi warna kuning ini adalah simbolik kekeluargaan kekal yang berasal daripada Tamadun Nunuk Ragang. Masyarakat Kadazandusun menjadikan warna emas kekuningan kekal sebagai lambang persaudaraan atau kekeluargaan yang sukar luntur walaupun terpisah jauh atau lama waktu yang panjang. Pemakaian sigar melambangkan keharmonian, kekeluargaan dan kepahlawanan kepada pemakai yang diukir dalam sulaman kain dastar kemudiannya dijadikan sebagai sigar.

Antara keperluan inovasi terhadap sigar termasuklah untuk kelestarian budaya Kadazan Dusun. Keunikan pakaian tradisi ini semakin luntur dan kurang diaplikasikan dalam pemakaian generasi kini. Keadaan ini dapat dilihat penggunaan pelengkap pakaian ini sangat tidak memberangsangkan dalam beberapa jenis sambutan ataupun perayaan yang melibatkan pakaian tradisi.

Proses membuat inovasi sigar ini mempunyai lima aspek penting, iaitu pemilihan bahan, penentuan motif, penyimpanan, hiasan dan lipatan. Inovasi sigar ini dimulakan dengan pemilihan bahan, iaitu kain sarung. Kajian berkaitan motif yang terdapat corak pakaian tradisi etnik dalam rumpun Kadazan Dusun menggambarkan kehidupan masyarakat yang akrab dengan alam sekitar. Motif ini dijadikan panduan dalam memilih kain yang dipilih untuk dijadikan sebagai sigar inovasi agar masih ada nilai dan makna dalam budaya masyarakat Kadazan Dusun.

Secara lazimnya, motif yang sering digunakan berdasarkan alam semula jadi dan haiwan, seperti pucuk rebung, bunga-bungaan, burung dan sebagainya. Motif-motif tersebut diilhamkan daripada kegiatan harian. Penggunaan motif ini menggambarkan keakraban masyarakat Kadazan Dusun terhadap alam sekitar. Misalnya penggunaan motif burung yang menggambarkan kepentingan burung dalam masyarakat ini, iaitu sebagai ubat bagi burung bubut, pembawa berita bagi burung longkug, pembawa rezeki bagi burung tiou dan sebagainya. Motif geometri juga menggambarkan kreativiti masyarakat ini dalam menghasilkan kraftangan dan binaan.

Antara inovasi pembuatan sigar termasuklah teknik lipatan. Kemahiran melipat akan menghasilkan sigar yang cantik, padat dan kemas. Motif yang diletakkan pada pucuk sigar memerlukan kepakaran memilih dan melipat untuk mempastikan motif yang dikehendaki dapat dihasilkan. Bahagian kemuncak dilipat dalam bentuk segi tiga, sementara bahagian bawah dilipat dalam bentuk gulung kemudian dibentukkan menjadi bulat sesuai dengan saiz kepala pemakai.

Akhir sekali, menjahit turut menjadi elemen penting dalam pembuatan sigar. Kemudiannya menghias menggunakan renda kuning atau merah. Secara umumnya, kain sarung yang telah dibentuk dikelilingi dengan renda. Namun demikian, hiasan tersebut tidak mempunyai had dari segi bentuk dan jumlah. Hal ini bergantung kepada kreativiti pembuat dan sesuai dengan kehendak pelanggan.

Sebagai kesimpulannya, inovasi sigar ini mempunyai pelbagai manfaat, iaitu menarik dan mudah dibuat, kos pembuatannya juga murah dan mampu mengekalkan identiti bangsa. Inovasi sigar sememangnya memiliki nilai dan kelas yang tersendiri kerana keunikan bentuknya dan cara penghasilannya memerlukan penelitian yang mendalam. Penggunaan inovasi sigar menjelaskan adab pemakaian dalam konteks pembuatannya sebagai pelestarian khazanah bangsa yang sangat bernilai daripada luput ditelan zaman bagi mengekalkan budaya Kadazan Dusun pada masa hadapan.


Sastera dan Visual Digital

Datuk Dr. Anwar Ridhwan bukanlah nama asing dalam dunia sastera kebangsaan. Beliau merupakan Sasterwan Negara yang ke-10 dan telah menulis secara aktif semenjak tahun 1970-an lagi. Hingga kini, beliau masih lagi giat menulis disamping menjadi pensyarah di Fakulti Penulisan Kreatif & Filem, Akademi Seni Budaya & Warisan Kebangsaan .

Berbicara tentang perkembangan dunia penulisan kreatif di abad ke-21, Dr. Anwar menyatakan bahawa banyak perkara yang telah berubah, terutamanya yang berkaitan dengan dengan teknologi dan komunikasi. Hal ini dikatakan demikian kerana semuanya berada di hujung jari dan maklumat berubah dengan begitu pantas dan cepat. Justeru itu, menjadi kepentingan untuk penulis peka dengan kesahihan maklumat yang diterima itu.

Dr. Anwar juga menambah bahawa perkembangan revolusi industri 4.0 juga mempengaruhi kehidupan harian kita. Revolusi digital ini menuntut perubahan semua pihak agar dapat terus kekal bersaing dan merancakkan kemajuan landskap dunia moden, di samping memberikan kesan langsung kepada dunia pekerjaan.

Sungguhpun dunia bergerak kehadapan, sistem nilai dan budaya timur tetap perlu dipertahankan.  Hal ini perlu dilihat dengan lebih serius agar kehidupan kita lebih bermakna dan kemajuan pula tidak meminggirkan mana-mana pihak.  Jelas beliau lagi, isu integriti, masalah sosial, polarisasi kaum dan jenayah pemerdagangan manusia tetap berlaku, maka di sinilah pentingnya peranan penulis, terutamanya penulis muda, untuk mengetengahkan isu tersebut dan diolah menjadi satu naskhah yang tinggi nilai intelektualnya.

Selain itu, kaedah menulis juga berbeza dengan waktu dahulu. Jika dahulu penulis hanya menulis menggunakan teks sahaja, namun kini penulis harus lebih kreatif dalam persembahannya dengan menggabungkan teks dan multimedia. Gabungan ini akan menarik lagi minat anak-anak muda untuk membaca naskhah sastera kerana tidak lagi berasa bosan dan lebih interaktif.

Konsep buku virtual, teknologi augmented reality atau artificial intelligence perlu diteroka oleh penulis muda kerana menjadi ikutan terkini dalam dunia penulisan. Penguasaan elemen baharu ini akan memberikan satu nilai tambah dalam setiap naskhah kreatif yang dihasilkan kerana lebih kontemporari dan dapat menyebarluaskan, menyuburkan serta menarik minat pembaca muda untuk membaca.  Jika hanya bergantung kepada teks atau illustrasi sahaja, maka akan ketinggalan dan minat membaca sukar untuk dipupuk.

Menurut Dr. Anwar, gabungan naskhah kreatif dengan telefon pintar yang sudah dilengkapi akses internet ini membolehkan sesiapa sahaja membaca dengan mudah pada bila-bila masa. Hal ini menjadi satu bentuk pendemokrasian ilmu dan perlu diraikan dengan menghasilkan naskhah yang bergabung dengan teknologi agar idea penulis itu dapat divisualkan.

Walaupun penggunaan teknologi ini sangat penting, ketekunan penulis dalam menggunakan laras bahasa yang betul adalah lebih mustahak. Penulis perlu bermain dengan kata-kata yang bernas, menggunakan metafora dan bidalan dan tetap mengekalkan unsur-unsur keindahan estetika agar naskhah itu tampil hebat dan memukau. Setiap naskhah perlulah mempunyai unsur pengajaran dan teladan, di samping memberi ilmu dan membijaksanakan pembaca. Dengan teknologi sahaja, tanpa kandungan yang bermanfaat, tidak memberikan faedah kepada sesiapa jua.

Beralih kepada keadaan isu industri buku dan percetakan pula, Dr. Anwar berpendapat bahawa pada ketika ini, satu fasa perubahan bukan sahaja terjadi di negara ini, tetapi menjadi fenomena global. Buku yang dicetak masih ada permintaan dan mempunyai peminatnya yang tersendiri. Sebagai contohnya, buku berbentuk indie masih mempunyai kelompok pembacanya dan mempunyai komunitinya sendiri yang menyokong buku berbentuk sebegitu. Hal ini dikatakan demikian kerana tema buku sedemikian yang tidak terikat dan bebas.

Bagi buku sastera pula, mungkin pada masa akan datang akan dicetak berdasarkan kepada permintaan. Hal ini dikatakan demikian kerana cetakan digital tidak memerlukan jumlah yang banyak dan dapat dicetak pada jumlah yang sedikit dan cepat untuk disiapkan. Keadaan ini telah pun berlaku dan dijangka akan menjadi ikutan pada sedikit waktu lagi.

Ledakan teknologi telah merubah banyak perkara dalam hidup kita. Jika dahulu khalayak umum membaca surat khabar secara fizikal, kini membacanya secara digital. Dahulu ruangan sastera mempunya tempatnya yang tersendiri, kini semakin dipinggirkan kerana halaman surat khabar sudah semakin menipis dan terpaksa pula bersaing dengan ruangan yang lain. Justeru itu, penggunaan platform digital adalah jawapan kepada masalah ini. Kini, sudah tiba masanya ruangan sastera secara digital diperkasakan agar selari dengan peredaran zaman.

Masalah utama yang sering dikaitkan dengan platform digital ini ialah siapakah pihak yang ingin menerbitkannya dan adakah diyakini oleh khalayak umum? Justeru itu Dr. Anwar menyarankan agar pihak-pihak yang berautoriti agar segera merebut peluang ini untuk menjadi peneraju dalam platform digital dan mengkhususkanya dalam kandungan berbentuk sastera.

Sebagai contohnya pihak Dewan Bahasa dan Pustaka atau universiti, mereka mempunyai kepakaran dan dikenali oleh umum. Hal ini dikatakan demikian kerana pihak ini masih mengekalkan konsep editorial dan mempunyai prosuder yang tersendiri. Justeru itu, penyiaran naskhah sastera tidak akan dipertikaikan kerana telah melalui proses saringan yang sewajarnya. Yang berbeza ialah dahulu dicetak oleh akhbar, dan kini beralih pula pada platform digital.

Selain itu, pihak akhbar digital yang telah bertapak kukuh di Malaysia boleh juga mengambil inisiatif dengan memperuntukan ruangan tertentu untuk sastera agar kekal subur. Pada masa ini kandungan akhbar digital lebih galak menyiarkan kisah politik, gosip dan hiburan, sedangkan banyak lagi bentuk kandungan yang bermanfaat dapat dihidangkan kepada khalayak umum.

Mengakhiri perbualan, Dr. Anwar berpesan kepada penulis muda agar terus membaca dan mengkaji naskhah yang terdahulu kerana hasil karya yang bermutu dapat dicapai jika penulisnya mempunyai ilmu yang luas.

Penulis merupakan pensyarah seni visual di Akademi Seni Budaya & Warisan Kebangsaan (ASWARA).


Permohonan Geran Bantuan Kewangan Program dan Aktiviti Negeri Selangor

Untuk mendapatkan maklumat terkini, ikuti kami melalui Telegram

Shah Alam – Kerajaan Negeri Selangor telah melancarkan Pakej Kita Selangor 2.0 yang telah diumumkan oleh Y.A.B. Dato’ Seri Amirudin Shari, Dato’ Menteri Besar Selangor pada 9 Jun lalu. Program itu memperuntukkan RM 2.55 juta untuk industri pelancongan negeri itu, khususnya bagi menangani impak pandemik Covid-19.

Antara insentif yang terkandung dalam Pakej ini termasuk Geran Bantuan Kewangan Program / Aktiviti Pelancongan Negeri Selangor dengan jumlah peruntukan RM 1 juta, Baucar Pelancongan Negeri Selangor 2.0 dengan jumlah peruntukan RM 1 juta, Program Latihan Pembelajaran Pendigitalan Pelancongan Negeri Selangor berjumlah RM 300,000.00, dan Bantuan Kewangan “One-Off” yang telah disalurkan secara maya kepada 17 Persatuan Pelancongan di negeri Selangor pada 9 September lalu.

Berita baik buat semua; permohonan untuk Geran Bantuan Kewangan Program/Aktiviti Pelancongan negeri Selangor akan mula dibuka bermula 23 September hingga 31 Disember ini menerusi pautan Google Form yang boleh diakses melalui imbasan kod QR yang tertera. Inisiatif ini bertujuan untuk memulih dan menggalakkan program pelancongan bagi mempromosikan industri pelancongan negeri Selangor di ambang pandemik Covid-19 yang semakin menghampiri ke fasa endemik.

Inisiatif ini dibuka kepada penggiat industri pelancongan yang layak di negeri Selangor yang ingin menganjurkan atau menyertai program atau aktiviti pelancongan yang mempromosikan industri pelancongan negeri. Geran Bantuan Kewangan ini akan dilaksanakan melalui kaedah pengembalian kewangan dan jumlah permohonan adalah berdasarkan kepada satu penyertaan atau pelaksanaan, iaitu 50% daripada jumlah perbelanjaan sebenar ATAU mengikut kelayakan maksimum RM20,000.00 – yang mana lebih rendah.

Pelaksanaan segala inisiatif yang terkandung dalam Permohonan Geran Bantuan Kewangan yang telah diluluskan pula perlu diselesaikan dalam tempoh dari 1 Oktober 2021 sehingga 30 Jun 2022. Pelaksanaan itu dilakukan menerusi Program Familiarization (FAM) Trip, Misi Jualan, Pameran Pelancongan, Acara Pelancongan MICE, atau sebarang pengisian lain yang bersesuaian bagi merancakkan semula sektor pelancongan negeri Selangor.

Inisiatif ini dijangka akan menarik minat dan penyertaan dari Persatuan Pelancongan di Negeri Selangor yang berdaftar dan diiktiraf di Malaysia, syarikat agensi pelancongan dan pengembaraan di negeri Selangor yang berdaftar dan dilesenkan di bawah Kementerian Pelancongan, Seni dan Budaya Malaysia (MOTAC), Pengusaha Homestay di Negeri Selangor yang berlesen dan berdaftar di bawah pihak MOTAC, pengusaha dalam sektor pelancongan MICE yang berdaftar dan berlesen di Negeri Selangor, para Hos Komuniti yang berdaftar dan berlesen di Negeri Selangor, serta Persatuan Komuniti atau Majlis Pengurusan Komuniti Kampung (MPKK) yang berdaftar.

Usah lepaskan peluang ini dan bersama-sama berganding bahu dengan pihak Tourism Selangor ke arah melestarikan industri pelancongan negeri. Semak syarat kelayakan untuk memohon dengan mengimbas kod QR yang tertera atau untuk sebarang informasi lanjut, sila layari laman sesawang rasmi Tourism Selangor di www.selangor.travel. Anda juga boleh menghantar e-mel ke geranba[email protected] untuk sebarang pertanyaan.


Mengenang Jasa Seniman Agung P. Ramlee

Seniman Allahyarham Tan Sri P. Ramlee merupakan manusia biasa yang luar biasa. Hingga hari ini, setelah lebih 40 tahun meninggal dunia, nama P. Ramlee sentiasa hidup dan menjadi sebutan rakyat dan pemimpin negara ini. Hal ini menjadi tanda dan bukti jelas betapa sumbangan dan jasa yang pernah diberikan oleh seniman agung negara ini tetap dikenang dan dihargai

Mantan Menteri Luar ketika zaman Tuanku Abdul Rahman menjadi Perdana Menteri, Allahyarham Tan Sri Ghazali Shafie, menyifatkan ketiadaan P. Ramlee diibaratkan sebagai terpadamnya pelita tunggal yang menerangi alam seni dan budaya negara. P. Ramlee sebelum pergi menghadap Tuhan telah mencipta lebih kurang 1000 lagu.  Lagu-lagu ciptaan Allahyarham menjadi kegemaran semua peringkat usia pendengar, tidak kira sama ada muda atau tua.  Lagu-lagu ciptaan dan nyanyian P. Ramlee masih lagi malar segar hingga ke saat ini.

Ramlee, atau nama sebenarnya Teuku Zakaria Teuku Nyak Puteh, merupakan seniman yang berjaya dalam dunia yang diceburinya. Allahyarham berjaya menjadi penyanyi dan pencipta lagu yang terkenal. P. Ramlee dapat bermain muzik dengan baik, bijak berlawak, berlakon dan pandai mengarah filem komedi serta drama masyarakat. Filem P. Ramlee mendapat sambutan hangat sewaktu ditayangkan, terutama filem komedi lakonan dan arahan beliau. Masyarakat tidak pernah jemu dan bosan menonton filem P. Ramlee yang ditayangkan di layar televisyen. Setelah P. Ramlee meninggal dunia, orang yang boleh menjadi seperti P. Ramlee belum lagi ditemui di negara kita. Nyatalah kehilangan P. Ramlee benar-benar satu kehilangan yang sukar dicari ganti.  Ketiadaan P. Ramlee cukup dirasakan oleh kebanyakan orang, baik rakyat jelata mahu pun pemimpin negara.

Menurut Allahyarham Tan Sri Ghazali Shafie yang pernah menjadi Pengerusi Jemaah Pengadil Pesta Filem Asia suatu masa dahulu, banyak anggotanya menganggap P. Ramlee sebagai “Charlie Chaplin Asia” kerana bakatnya yang serba boleh dalam bidang seni lakon, seni mengarah, seni muzik, seni suara, seni cipta, seni kata, seni drama dan apa-apa yang bersangkut paut dengan perfileman.

Allahyarham Abdullah Hussain, penulis terkenal di tanah air, dalam catatannya berjudul “P. Ramlee Dalam Kenangan” dalam majalah Dewan Masyarakat, Jun 1973, menulis, “Ramlee telah tiada lagi. Tetapi namanya akan terus disebut zaman-berzaman. Namanya akan dicatat di dalam sejarah bangsanya sebagai manusia budaya yang pertama, yang telah menjulang nama bangsa dan negaranya dalam dunia perfileman. Dia akan hidup seribu tahun lagi, seperti yang pernah diucapkannya.”

Pernah suatu ketika dahulu pada tahun 1980-an, sebuah syarikat perfileman berura-ura untuk menerbitkan sebuah filem tentang riwayat hidup P. Ramlee sebagai usaha untuk mengenang jasa dan nama tokoh filem Melayu itu. Walau bagaimanapun, entah di mana silapnya, usaha syarikat tersebut tidak menjadi kenyataan.  Dengan kata lain, filem yang dicadangkan itu tidak berjaya dihasilkan.

Sememangnya menghasilkan filem tentang perjalanan hidup seorang tokoh, apatah lagi tokoh itu bukan sebarangan orang, tidaklah mudah.  Justeru itu, agaknya tidak banyak filem-filem yang memaparkan riwayat hidup dan perjalanan tokoh dunia tertentu tidak banyak difilemkan. Menghasilkan filem tentang tokoh amat sukar dan tidak wajar dibuat dengan sambil lewa.

Filem Gandhi misalnya, mengambil tokoh India yang terkenal itu sebagai watak utama. Gandhi menceritakan riwayat hidup Mahatma Gandhi dan liku-liku perjuangannya menuntut kemerdekaan di India. Filem ini satu daripada filem yang hebat dan mendapat sambutan luar biasa pada peringkat antarabangsa.  Banyak sebab yang menyumbang dan menjadikan filem ini hebat dan terkenal.

Pelakon utamanya, Ben Kingsley, berjaya menghidupkan watak Gandhi yang telah meninggal dunia sekian lama itu dalam bentuk, gaya dan rupanya yang sebenar, sama seperti ketika beliau hidup.  Apabila melihat Ben Kingsley, kita seolah-olah melihat Gandhi yang sebenar. Pengarahnya, Richard Attenborough, menghabiskan masanya selama lapan tahun untuk mencari pelakon yang memiliki wajah mirip Mahatma Gandhi. Gandhi dijelmakan ke dalam filem setelah 18 tahun Richard Attenborough membuat penyelidikan. Pelakon yang memainkan watak Gandhi itu terpaksa melakukan beberapa latihan dan cara hidup untuk menyesuaikan dirinya dengan diri Mahatma Gandhi. Tidak hairanlah filem Gandhi arahan Richard Attenborough dinobatkan sebagai filem terbaik tahun 1982.

Untuk tidak melupakan nama dan jasa P. Ramlee, ada pihak tertentu berusaha menyuburkan kembali lagu dan filem karya beliau dan ada pula yang mengabadikan nama P. Ramlee pada tempat atau bangunannya. Persoalannya, cukupkah hanya setakat itu sahaja usaha kita sebagai mengenang jasa seniman agung itu?

Sehubungan itu, ada baiknya kita merenung kata-kata daripada Sidang Pengarang Dewan Masyarakat, Jun 1973, “Membalas budi seniman P. Ramlee yang demikian besar bukan sekadar menyebut namanya, bukan sekadar meletakkan namanya pada tempat-tempat dan bangunan atau jalan raya. Tetapi lebih daripada itu, iaitu berusaha memadamkan kepedihan kehidupan yang dilaluinya sehingga dia terpaksa mengabadikan kehidupan diri kepada golongan pemeras yang menjadi kaya oleh bakatnya yang besar itu.”

Jadi, sejauh manakah kita telah berusaha untuk lari dan tidak menjadi mangsa seperti yang dialami oleh P. Ramlee? Inilah persoalannya yang perlu dijawab apabila kita cuba membicarakan tentang P. Ramlee dan dunianya.  Persoalan ini bukan sahaja berkaitan dengan sosiobudaya, tetapi menjadi persoalan ekonomi dan politik.


“Saka” dalam Konteks Pengubatan Islam

Untuk mendapatkan maklumat terkini, ikuti kami melalui Telegram

Makhluk halus yang dikenali sebagai “saka” ialah pendamping yang terdiri dalam kelompok jin atau syaitan yang pernah berkhidmat kepada pemiliknya (manusia), manakala perkataan saka dalam konteks bahasa bermaksud “leluhur” atau “pusaka”. Pemilikan makhluk halus tersebut boleh berlaku secara sedar atau tanpa sedar. Pada masa dahulu, pemilikan makhluk halus oleh seseorang adalah berdasarkan fungsi, tugas, termasuklah menjadi pembantu atau pelindung diri dan keluarga bagi mereka yang berkepentingan dan berhajat. Sebagai misalnya, makhluk halus yang ditugaskan untuk menjadi perantaraan dalam mengikat kasih sayang antara suami dan isteri, memberi kecantikan wajah, menundukkan pasangan dan sebagainya.

Sebelum menjadi saka, makhluk halus ini disebut sebagai jin khadam, jin peliharaan atau jin suruhan. Namun, setelah pemilik asalnya meninggal dunia atau mahu melepaskan makhluk halus tersebut, makhluk halus mulai disebut sebagai saka atau jin warisan kerana menjadi tinggalan sama ada diwarisi secara rasmi atau tanpa disedari oleh individu yang bakal menerimanya.

Pewarisan saka yang diadakan secara rasmi antara pemilik makhluk halus dengan penerima pada kebiasaannya akan memasukkan elemen ritual dan upacara akad (pengijazahan) sebagai tanda setuju menerima makhluk halus tersebut. Kadangkala, pemiliknya menyerahkan beberapa barangan sebagai tanda persetujuan seperi pemberian alat pusaka termasuklah barangan tembaga, cincin, keris, serunai, rebab, patung wayang kulit, dan kain berwarna kuning atau hitam kepada orang yang sanggup mewarisi saka. Bagi menjaga hubungan baik dengan makhluk halus tersebut, individu itu haruslah mematuhi segala pantang larang dan syarat-syaratnya. Sebagai misalnya, mengasapi alat pusaka dengan kemenyan pada masa dan hari tertentu, atau mengadakan sajian pemujaan seperti buang ancak atau berjamu. Sekiranya syarat itu tidak dilaksanakan, dipercayai orang tersebut akan mendapat penyakit hasil gangguan daripada makhluk halus tersebut.

Sekiranya pemilik saka telah meninggal dunia, dan tidak berlaku proses pewarisan saka,  dipercayai bahawa saka tersebut akan memilih sendiri ahli keluarga pemilik, yang dirasakan sesuai untuk “menumpang” atau tinggal bersama-sama dengannya. Selain keturunan, saka juga boleh berpindah kepada sahabat atau orang yang pernah akrab dan rapat dengan pemilik saka. Dalam kes ini, orang tersebut langsung tidak menyedari kewujudan saka pada dirinya, melainkan diperlihatkan setelah mendapat gangguan daripada makhluk tersebut. Gangguan saka mempunyai beberapa tanda semasa sedar atau sewaktu tidur. Antara tanda-tanda gangguan saka semasa sedar termasuklah gangguan pada emosi termasuklah tidak dapat mengawal kemarahan, kesedihan tanpa mempunyai sebab, hilang keyakinan diri, dan hilang daya tumpuan, mengalami kesesakan nafas dan keletihan tanpa diketahui puncanya; mendengar bisikan di telinga tanpa diketahui individu yang menyampaikan; mengalami gangguan rumah tangga seperti membenci pasangan dan tertutupnya keinginan bersama pasangan, serta mengabaikan perintah yang disyariatkan dalam agama Islam seperti solat atau sering melakukan kemaksiatan yang dilarang dalam agama.

Antara tanda gangguan saka sewaktu tidur termasuklah mimpi melihat anjing, unta dan ular, mimpi melihat jelmaan makhluk yang mengerikan, memperkenalkan diri lalu mengajarkannya untuk berbuat syirik atau memberi tunjuk ajar cara-cara rawatan yang menyalahi syariat Islam, mimpi ahli keluarga yang telah meninggal dunia dalam keadaan menyerahkan benda yang dipercayai mempunyai kuasa luar biasa (keramat),  mimpi berada di kawasan perkuburan, lemas di tengah-tengah lautan atau sungai, atau sesat di hutan seorang diri, mimpi jatuh dari tempat tinggi, mimpi berada di kawasan kotor atau kawasan pembuangan sampah, dan mimpi melihat bayi atau menyusukan bayi tersebut (khusus kepada wanita).

Bahaya bakal timbul sekiranya perpindahan saka kepada individu atau kepada individu yang kurang faham tentang kewujudan atau keberadaan makhluk halus tersebut. Saka itu akan bertindak memunculkan diri dalam pelbagai bentuk sama ada dalam perwatakan orang alim (berjubah, berkopiah, berserban) atau mendakwa dirinya para wali. Penjelmaan tersebut memungkinkan individu tersebut mempercayai setiap arahan, suruhan atau segala perintah makhluk halus itu sehingga wujudnya amalan yang bercanggah dalam syariat Islam.

Namun begitu, tidak keseluruhan para bomoh atau bidan yang mempunyai saka kerana kemahiran dalam mengubat tidak semestinya diperoleh daripada “penjajian leluhur” dengan makhluk halus, tetapi kepandaian itu hasil usahanya atau pelajaran yang diterima daripada guru. Pelajaran mengubat itu termasuklah menguasai tentang kaedah, cara, jenis ubat-ubatan serta jampi yang disyariatkan dalam Islam. Misalnya, bomoh patah berkemahiran untuk memulihkan tulang yang patah, bomoh urat berkemahiran untuk memulihkan sendi atau urat yang terseliuh, manakala bidan berkemahiran memulihkan kesihatan wanita yang bersalin.

Sebahagian besar, kepercayaan tentang adanya saka dalam badan atau dalam keturunannya  masih tidak diketahui oleh masyarakat umum, terutama mereka yang selalu terkena penyakit misteri, pengsan secara tiba-tiba, atau sering mengalami kerasukan makhluk halus. Antara kesan lain gangguan saka kepada diri seseorang termasuklah kesukaran untuk mendapatkan zuriat, mengalami penyakit yang tidak dapat dikesan oleh pengubatan moden, atau lebih cenderung untuk bersendirian tanpa melibatkan diri dalam aktiviti sosial atau bermasyarakat.

Terdapat nama-nama saka berdasarkan ilmu yang dituntut oleh para pengamal seperti saka kebal, saka penggerun, saka kasih sayang, saka seri muka, saka pukau, saka kuat nafsu, saka kuat kerja, saka buluh perindu (suara menjadi lunak atau merdu), saka pelaris, saka syarat tubuh, saka penunduk, saka pagar rumah, saka halimunan (atau dalam ilmu kebatinan disebut ilmu angbah jumantara), dan saka silat. Selain itu, ada juga nama-nama saka berdasarkan jenis jin yang dibela atau dijadikan khadam. Misalnya, saka hantu raya, saka jembalang, saka bajang, saka ular, saka buaya, dan saka harimau. Untuk saka harimau, saka ular atau saka buaya, makhluk halus itu digunakan untuk tujuan menjinakkan binatang tersebut.

Ada juga jenis saka yang digunakan bagi tujuan pengubatan, persilatan atau pendinding diri. Misalnya, saka hantu raya digunakan bagi tujuan pengubatan, memagar rumah atau kebun, mengusahakan tanaman di ladang dan kebun, pendinding diri, penghalang daripada diganggu oleh musuh, malah sebagai pembantu dalam urusan pekerjaan. Orang yang mahu mendapatkan saka hantu raya biasanya akan mengadakan beberapa amalan ritual yang disertai dengan bacaan mantera, seperti berikut;

Rawatan pemulihan untuk mengubati orang yang diganggu saka atau kaedah membuang saka mempunyai beberapa cara. Pada masa dahulu, kaedah pembuangan saka dan gangguan makhluk halus menggunakan pengubatan ritual seperti main puteri (main teri), bagih dan ulik mayang. Namun begitu, perbuatan ini  jelas menyalahi syariat Islam kerana mengandungi amalan tahyul dan khurafat, malah tidak diajar dalam sunah Rasulullah SAW. Oleh itu, Islam menggariskan beberapa cara dan kaedah rawatan yang bertepatan dengan syariat dan hukumnya.

Sebagai misalnya, Pusat Rawatan Islam al-Hidayah secara keseluruhannya menggunakan ayat-ayat suci al-Quran dalam proses rawatannya. Selain itu, pesakit juga disarankan untuk mengamalkan beberapa ayat al-Quran bagi tujuan mencegah dan mengusir saka daripada badannya. Misalnya, dibacakan dan diamalkan Surah al-Zumar 39:59 − 75, Surah al-Mu’minun 23:105 − 118, Surah al-Baqarah 2:1 − 20, dan Surah ar-Ra’d 13:30 − 43.

Amalan secara bacaan al-Quran juga ditetapkan dalam beberapa kaedahnya. Misalnya, bacaan pertama dimulakan dengan surah Ar-Ra’d 13:30 − 43. Surah itu harus dibaca sebanyak tiga kali berturut-turut pada waktu malam (selepas isyak), manakala bacaan kedua adalah dengan mengamalkan surah al-Mu’minun 23:105 − 118 yang harus dibacakan sebanyak tiga kali berturut-turut pada waktu siang. Amalan itu mesti diteruskan selama tempoh empat minggu berturut-turut.

Selain itu, kaedah yang lain juga digunakan oleh sebahagian perawat. Kaedah ini perlu dibuat oleh pesakit atau orang yang mahu membuang saka. Kaedah pertama ialah dengan mendirikan solat hajat berserta bacaan Surah al-Fatihah, Surah al-Baqarah 2:255 (ayat Kursi), Surah al-Ikhlas, Surah al-Falaq, dan Surah an-Nas. Setelah selesai solat hajat, pesakit disarankan untuk melafazkan tasbih, takbir dan membaca Surah al-Fatihah sebanyak 21 kali, serta diakhiri dengan doa atau disebut sebagai doa pengisytiharan. Misalnya, “Ya Allah, aku tiada lagi hubungan dengan makhluk jin atau khadam yang berada bersama-sama aku dan harta benda aku. Hanya kepada-Mu ya Rabb aku memohon pertolongan dan kepada-Mu jua aku kembali.”

Kaedah seterusnya ialah membuang semua barang atau alat pusaka yang dimiliki oleh pesakit. Pada kebiasaannya, benda pusaka yang dipercayai mempunyai makhluk halus telah dipasung sebelum ini oleh pemiliknya. Maka, pasungan itu perlu dileraikan oleh pengubat dengan membacakan Surah al-Fatihah sebanyak satu kali yang disertai dengan Surah al-Fath, dan Surah al-Furqan. Secara keseluruhan, saka itu akan meninggalkan tubuh badan pesakit, bergantung keizinan dan kekuasaan Allah SWT.

PERINGATAN: Paparan mantera adalah sebagai contoh bacaan semata-mata. Mantera yang dipaparkan dilarang untuk diamalkan oleh pembaca.


Meriahnya “Hari Raya“ Samurai

Untuk mendapatkan maklumat terkini, ikuti kami melalui Telegram

Kuala Lumpur – Setiap negara di seluruh dunia pastinya memiliki perayaan tertentu yang menjadi tradisi sejak zaman nenek moyang sehingga menjadi tradisi bagi masyarakat pada masa ini. Perayaan tradisi ini disambut dengan meriah setiap tahun tanpa gagal walaupun mencecah ribuan tahun lamanya. Hal ini dapat dilihat dalam kalangan masyarakat Jepun yang tetap menyambut perayaan tradisi tertentu dan mempertahankannya hingga kini.

Atas dasar itu, Dewan Bahasa dan Pustaka telah menganjurkan program bual bicara Cakna Ilmu Luar Jendela yang bertajuk “Hari Raya Samurai“ yang disiarkan secara langsung di Facebook Dewan Bahasa dan Pustaka Malaysia. Program yang disiarkan pada 25 September 2021 itu menampilkan secara eksklusif empat orang gadis dari Tokyo, Jepun, iaitu Suzuna Matsuoka, Yuri Nakatani, Yumena Hosokai dan Miki Kobayashi, untuk berkongsi pengalaman tentang perayaan unik yang menjadi tradisi oleh masyarakat di sana. Yang menariknya, keempat-empat gadis Jepun ini amat fasih berbicara dalam bahasa Melayu ketika menceritakan setiap perayaan tersebut.

Menurut Suzuna Matsuoka, atau Suziena, perayaan yang diraikan oleh masyarakat Jepun hingga kini ialah “Setsubun“ dan “Hinamatsuri“. Perayaan ini disambut sebagai kepercayaan menghalau unsur kejahatan pada setiap permulaan musim bunga dalam kalendar lama Jepun. Menurut kepercayaan masyarakat Jepun, musim bunga merupakan permulaan tahun baharu dan mereka perlu menghalau “roh“ jahat untuk mengelakkan bencana pada tahun tersebut.

“Orang Jepun menghasilkan anak patung yang diperbuat daripada kertas dan mengusap badan mereka dengan patung tersebut. Kemudian, patung itu dilepaskan di sungai untuk menghalau unsur jahat ke tempat lain. Itulah permulaan sambutan ‘setsubun’ dan ‘hinamatsuri’,“ kata Suziena.

Manakala bagi Yuri Nakatani, atau Yarna, pesta salji turut disambut oleh masyarakat Jepun, terutamanya di kawasan utara Jepun. Pesta salji ini disambut dengan pelbagai aktiviti, antaranya termasuklah seni membuat patung salji.

“Pesta salji paling terkenal di Jepun ialah Pesta Salji Sapporo yang diadakan di wilayah Hokkaido. Pesta tersebut pernah dihadiri hampir 50 ribu pengunjung untuk melihat patung yang diperbuat daripada salji. Pesta salji di sini menjadi terkenal pada tahun 1972 kerana acara Olimpik musim sejuk diadakan di Sapporo pada tahun tersebut,“ kata Yarna.

Bagi Yumena Hosokai, atau Yunaidah, pula, perayaan yang menarik di Jepun ialah Shichigosan dan Shougatsu. Shichigosan merupakan upacara untuk mendoakan kesihatan kanak-kanak di Jepun, manakala Shougatsu merupakan perayaan tradisional paling lama di Jepun yang wujud sebelum abad ke-6.

“Shichi maknanya tujuh, go maknanya lima dan san maknanya tiga dalam bahasa Melayu. Jadi kanak-kanak berumur tujuh, lima dan tiga tahun diraikan dalam Shichigosan.  Perayaan Shougatsu pula adalah untuk menyambut ‘Toshigamisama’. ‘Toshigamisama’ ialah tuhan yang datang pada tahun baharu dan berjanji bahawa tanaman akan tumbuh dengan banyak dan setiap keluarga akan hidup dengan sihat,“ ujar Yunaidah.

Akhir sekali, Miki Kobayashi, atau Mardiah, turut berkongsi pengalaman menyambut perayaan Tanabata, Obon yang disambut oleh orang Jepun tidak kira usia atau wilayah.  Tanabata ialah Perayaan Bintang yang berkaitan dengan musim di Jepun, manakala Obon pula berkaitan  dengan peristiwa agama Buddha yang disebut “Urabone”, yang dicatay pada tahun 606 Masihi.

“Pada hari sambutan Tanabata, orang menggantung sehelai kertas yang tercatat keinginan dan harapan mereka pada daun buluh. Buluh juga merupakan simbol daya hidup kerana tumbuh dengan sangat cepat dan daunnya mempunyai kekuatan pensterilan sehingga dianggap sebagai  suci sejak zaman kuno, seperti digunakan sebagai azimat,“ ujar Mardiah.

Perkongsian tentang perayaan tradisional masyarakat Jepun ini jelas menunjukkan bahawa budaya dan tradisi sewajarnya dihargai dan dikekalkan hingga kini, terutamanya oleh generasi muda. Hal ini seharusnya dijadikan sebagai pengajaran oleh masyarakat Malaysia bahawa betapa pentingnya budaya dan tradisi dalam membentuk jati diri dan identiti agar tidak mudah terpengaruh dengan anasir luar.


“Kita Terhutang Budi kepada Orang Asli,” – Profesor Emeritus Dr. Hood Mohd Salleh

Sesi wacana anjuran Muzium Warisan Akademik Universiti Kebangsaan Malaysia (UKM) yang diadakan pada 21 September 2021 yang lalu membicarakan berkenaan isu seputar keperluan mempertingkatkan lagi keupayaan masyarakat orang asli agar pencapaian mereka dalam kehidupan adalah sama sahaja dengan semua warganegara yang lain.

Muzium Warisan Akademik dengan kerjasama Perpustakaan Tun Seri Lanang, Universiti Kebangsaan Malaysia kali ini melangsungkan Webinar bertajuk Orang Asli: Asal Usul Orang Melayu? & Komunikasi Tradisi Lisan yang menampilkan mantan Pengarah Muzium Warisan Akademik, UKM sendiri iaitu Profesor Emeritus Dato’ Dr. Hood Mohd Salleh sebagai pembicara.

“Pemikiran orang luar, termasuk orang Melayu juga hampir bankrap terhadap cara terbaik untuk meningkatkan kedudukan orang asli. Sudah lebih 70 tahun akta orang asli itu digunakan, tapi bagaimana kedudukan orang asli pada masa kini? Ada beberapa orang asli yang berjaya tapi tidak cukup, tidak ramai. Yang penting adalah supaya rakyat orang asli diberi kesempatan, diberi satu macam persepsi untuk lebih positif lagi. Yang kelima, rahsia menggerakkan masyarakat orang asli adalah kini melalui (dengan cara) memperkasakannya,” ujar Profesor Emeritus Dr. Hood.

“Orang asli dan orang luar harus merapatkan diri dengan didikan yang lebih hebat lagi seperti yang telah diberikan kepada orang Melayu pada tahun 1971. Masyarakat itu boleh diubahsuai dan distrukturkan kedudukannya supaya mereka dapat capai kemudahan-kemudahan yang sesuai untuk membangun. Memang juga, bagi pendirian saya, kita terhutang kepada orang asli. Bila hendak kita tunaikan hutang itu? Bilakah kita nak bincang secara serius tentang tanah yang dituntut oleh orang asli? Alam sekitar yang juga selalu terceroboh,” tegas Prof. Dr. Hood dalam sesi yang diadakan melalui saluran Google Meet dan siaran langsung Facebook Muzium Warisan Akademik UKM itu.

Katanya lagi, “Sejarah orang asli sebaik-baiknya ditulis oleh orang asli sendiri. Saya percaya bahawa proses itu sudah dimulakan. Kita kena lihat cara mana kita melihat orang asli dalam kerangka sejarah kita. Kita lihat dan perincikan zaman peralihan, zaman kolonial, zaman akta, dan dunia kecil mereka di belantara. Orang asli juga perlu diberi persepsi yang lebih positif lagi.”

Turut dipaparkan kehidupan kaum Semelai di Tasek Bera yang pernah menjadi subjek kajian beliau bersama pelajar UKM satu ketika dulu. Mahatchina mewakili kaum orang asli sendiri, beliau dari kaum Semai yang juga merupakan seorang penulis, menyuarakan tentang keadaan anak-anak muda orang asli yang dibiarkan hanyut dengan kerosakan dan pelbagai gejala negatif yang berlaku. Perlu ada banyak program yang bermanfaat, misalnya peraduan menulis dalam kalangan anak-anak sekolah orang asli. Baginya, tak perlu diberikan hadiah lumayan, cukup sekadar hadiah kecil dan biasa tapi yang lebih penting program itu ada untuk mengisi kekosongan waktu. Cara untuk meningkatkan martabat orang asli juga turut dibincangkan dalam sesi yang berlangsung lebih 3 jam itu. Turut diperkatakan ialah berkenaan istilah orang asli dan peribumi yang dikatakan sudah lapuk.

Pada akhir sesi, ada antara penonton yang bertanyakan perihal berkaitan dengan orang asli yang tidak menjadi agenda utama untuk dibincangkan, sedangkan wujud Majlis Profesor Negara. Bagi Profesor Hood, walaupun tidak menjadi ahli majlis dan cukup sebagai Profesor sahaja, jika dia ingin bertindak dan melakukan sesuatu terhadap kelompok orang asli, dia tetap boleh melakukannya.